Armonizarea fiscală în cadrul Uniunii Europene. Impozitele directe

 

 

NOTĂ DE SINTEZĂ

 

În cele ce urmează este prezentată problema armonizării fiscale la nivelul Uniunii Europene în cazul impozitelor directe. Amploarea discuţiilor care se poartă în ultimii ani asupra necesităţii, gradului şi modalităţilor de armonizare a impozitării directe (în principal, pentru impozitul pe companii şi pentru impozitul asupra economiilor şi a câştigurilor din capital) s-a concretizat în diverse documente, care au înaintat soluţii, cel puţin parţiale. În esenţă, în domeniul fiscalităţii directe, se află în concurenţă două opinii, denumite rezumativ “armonizare fiscală” şi, respectiv, “convergenţă fiscală”. Mai mult, problema armonizării fiscale la nivelul Uniunii reprezintă o materie în plină evoluţie. 

 

Cele două tipuri de impozite directe, pe companii şi, respectiv, pe economii, ridică probleme, în sensul că, dată fiind multitudinea sistemelor, legislaţiei şi practicilor fiscale din statele membre ale Uniunii şi ţinând cont de dinamica extrem de ridicată a activităţilor comerciale transfrontaliere, actualul cadrul legislativ fiscal european reprezintă o barieră în calea realizării pieţei interne (Pieţei Unice) a UE.

În această lucrare este prezentată evoluţia reglementărilor comunitare şi a fundamentării teoretice a acestora, precum şi principalele luări de poziţie în domeniul celor două tipuri de impozite, încadrându-le, totodată, în sistemul mai larg al fiscalităţii Uniunii. 

 

 

I. INTRODUCERE 

 

1. Cadrul politicii fiscale din UE – reglementarea tipurilor de impozite şi taxe

 

În cadrul Uniunii, responsabilitatea pentru politica fiscală aparţine în principal statelor membre. UE joacă un rol subsidiar în privinţa impozitelor, taxelor şi contribuţiilor de asigurări sociale. Scopul UE nu este cel al standardizării sistemelor naţionale în privinţa impozitelor şi contribuţiilor obligatorii, ci acela de asigurare a faptului că acestea sunt compatibile nu numai între ele, ci şi cu obiectivele Tratatului de înfiinţare a Comunităţii Europene. În cadrul pieţei unice este important ca măsurile fiscale ale statelor membre să nu să împiedice libera circulaţie a bunurilor, serviciilor şi capitalului ori să distorsioneze concurenţa. 

Impozitele indirecte (în principal, TVA şi accize, adică contribuţiile fiscale impuse producţiei sau consumului, comercianţilor şi industriei).

Art. 90 din Tratat interzice orice discriminare fiscală care, direct sau indirect, acordă un avantaj produselor unui stat membru în raport cu cele ale altor state membre. Art. 93 din Tratat solicită armonizarea taxelor pe circulaţia bunurilor, accizelor şi a altor tipuri de impozite indirecte. TVA a fost prima dată armonizată în 1977. În 1992 s-a urmărit îndeplinirea cerinţelor pentru noua piaţă unică, împreună cu accizele, care au fost – de asemenea – armonizare simultan. Aceste evoluţii au fost însoţite de o aliniere parţială a nivelurilor celor două tipuri de impozite indirecte şi de acorduri de cooperare mai strânsă între autorităţile naţionale. Totuşi, concluzia este că piaţa unică este mai eficientă în acele domenii în care armonizarea legislaţiilor naţionale este completă.

Impozitele directe (impozitul pe venitul persoanelor fizice, profitul societăţilor comerciale, impozitul pe avere şi impozitele locale, care sunt impuse contribuabililor) 

În opoziţie cu impozitele pe consum, Tratatul UE nu cuprinde multe dispoziţii cu privire la armonizarea impozitelor asupra capitalului în cadrul pieţei interne. Astfel, conform art. 100 şi 101 (în vechea numerotare), legislaţia – incluzând cea a impozitului pe venit – ar trebui armonizată pentru funcţionarea pieţei interne; totuşi, această obligaţie nefiind la fel de puternică asemeni celei din art. 99, în cazul taxelor pe vânzări ori a accizelor.

Impozitele indirecte impun un anume grad de armonizare, odată ce ele afectează libera circulaţie a bunurilor şi libertatea de asigurare a serviciilor. Acest lucru nu este la fel de pregnant în cazul impozitelor directe, iar Tratatul CE nu menţionează în mod special alinierea acestora. Anumite aspecte ale impozitării directe nu au nevoie, în fapt, de armonizare sau coordonare şi sunt lăsate la discreţia statelor membre, în conformitate cu principiul subsidiarităţii. Situaţia este oarecum diferită în cazul în care impozitarea directă are un impact asupra celor 4 libertăţi instituite în Tratat (libera circulaţie a bunurilor, persoanelor, serviciilor şi capitalului), cât şi în privinţa dreptului de stabilire al persoanelor fizice şi companiilor. Legea fiscală naţională trebuie să respecte aceste libertăţi fundamentale. Legislaţia comunitară în domeniu a fost, de asemenea, adoptată în baza unor prevederi mai largi, cum ar fi art. 94 şi 308 din Tratat.

Contribuţiile la asigurările sociale. În privinţa acestor contribuţii fiscale, nu există planuri de armonizare a legislaţiei. Contribuţiile de asigurări sociale nu sunt propriu – zis parte a sistemului fiscal, chiar dacă ele sunt percepute obligatoriu în baza legislaţiei naţionale (care, în anumite cazuri, reglementează acordurile între partenerii sociali). Comisia s-a centrat pe coordonarea sistemelor naţionale (Reglementarea 140(71)) pentru a asigura că angajaţii şi persoanele liber profesioniste care circulă în spaţiul comunitar nu plătesc de două ori contribuţiile la asigurările sociale. Curtea Europeană de Justiţie a interpretat cu mai multe ocazii clauzele reglementării care vizează legea aplicabilă pentru atingerea acestui efect.

Rolul Curţii Europene de Justiţie

Bazându-se pe legislaţia adoptată de Consiliu, deciziile CEJ interpretează în detaliu interdicţia discriminării fiscale în baza art. 90 din Tratat.

Conceptele legislaţiei comunitare în domeniul TVA (sferă de aplicare, cuantum, bază de impunere şi dreptul de deducere) au fost definite în diverse decizii ale Curţii asupra sistemului comun al TVA:

În domeniul impozitării directe, CEJ a solicitat aplicarea articolelor din Tratat care acoperă libera circulaţie a forţei de muncă (art. 39 din Tratat) şi dreptul de stabilire (art. 43), precum şi libertatea de asigurare a serviciilor (art. 49), care – toate – interzic orice discriminare, inclusiv discriminarea fiscală, în funcţie de naţionalitate (persoane juridice) ori cetăţenie (persoane fizice).

 

2. Prezentarea impozitelor directe în cadrul Uniunii

 

Impozitele directe

Impozitele directe se ridicau la 1000 miliarde euro în 1997 (13,7% din PIB–ul european), reflectând creşterea generală a nivelului de impozitare, precum şi al contribuţiilor sociale (deşi la nivelul impozitului pe venitul persoanelor fizice tinde să se reducă, în raport cu impozitul pe companii).

În Uniune nu s-a realizat o armonizare sau coordonare a impozitelor directe, un astfel de proces înregistrându-se doar în răspunsul parţial la situaţiile specifice ale dublei impuneri şi ale activităţii economice transfrontaliere. În cazul impozitului pe venit, statele membre au avut în vedere o recomandare din 1993, fără efecte juridice, care a propus un număr de reguli care diferenţiază rezidenţii de nerezidenţi în cazul aplicării impozitului pe venit.

Impactul concurenţei în privinţa impozitului pe companii a fost studiat pentru prima oară în 1962, când grupul de lucru constituit a luat în discuţie bazele de impozitare şi cazurile de acordare a unui tratament fiscal mai favorabil. Încercările de armonizare a impozitului impus companiilor (1975), a regulilor privind pierderile (1984 şi 1985) şi a bazelor de impozitare pentru companii (1980) au eşuat.

Totuşi, statele membre ale UE realizează că integrarea economică va implica o mai mare cooperare în privinţa colectării impozitelor, iar Directiva Consiliului 77/799/EEC reglementează asistenţa reciprocă între autorităţile fiscale naţionale. 

Impozitarea grupurilor de companii

În privinţa impunerii, principala problemă a companiilor care doresc să profite de piaţa unică priveşte, cel mai probabil, dificultatea cooperării transfrontaliere între companiile înfiinţate în Comunitate. În 1990 Consiliul a adoptat două directive în scopul eliminării anumitor obstacole:

- Directiva privind fuziunea 90/434/EEC (Merger Directive), care este desemnată eliminării măsurilor de impozitare care ar putea dăuna reorganizării afacerilor;

- Directiva privind relaţiile între compania mamă şi filială (Parent – subsidiary Directive) (90_435/EEC), care elimină dubla impunere a profitului distribuit între companiile mamă dintr-un stat membru şi filialele lor din alt stat membru.

Statele membre au încheiat, de asemenea, o convenţie (90/436/EEC), întemeiată pe art. 293 din Tratatul CE, privind instituirea unei proceduri arbitrale de prevenire a dublei impuneri în legătură cu ajustarea profiturilor între întreprinderile asociate din diferite state membre.

Impozitul pe companii

Diferenţele în privinţa impozitării între statele membre pot influenţa deciziile investiţionale ale companiilor şi pot crea distorsiuni ale concurenţei. În 1990, Comisia a solicitat unui comitet, compus din experţi independenţi şi prezidat de către fostul ministru olandez al finanţelor Onno Ruding, să examineze dacă diferenţele impozitului pe companii cauzează distorsiuni în cadrul pieţei unice, în special în privinţa deciziilor de investiţii şi a concurenţei, şi de propune moduri de rezolvare a acestei probleme. În pofida unei măsuri de convergenţă între sistemele fiscale, acţiunea individuală a statelor membre s-a dovedit puţin eficientă în eliminarea principalelor distorsiuni de impozitare. Comitetul a formulat recomandări specifice, desemnate să elimine dubla impunere a fluxurilor transfrontaliere de venit şi să armonizeze cele trei componente ale impozitului pe companii, evaluarea bazei de impunere şi sistemul administrativ de colectare. În principal, s-a sugerat armonizarea respectivelor componente cheie ale impozitului pe companii din statele membre. Propunerile comitetului au vizat eliminarea dublei impuneri, în legătură cu eliminarea sarcinilor, reglementarea preţului de transfer, tratamentul pierderilor din străinătate şi realizarea reţelei de acorduri fiscale bilaterale. Necesitatea de eliminare a dublei impuneri, care asigură impunerea eficientă şi prevenirea evaziunii fiscale, a fost recunoscută ca atare de către Consiliu. 

 

 

 

 

Noua strategie a UE în domeniul fiscal

Funcţionarea corespunzătoare a pieţei unice.

Diferenţele existente între legislaţiile fiscale naţionale ale statelor membre rămân un obstacol serios în calea realizării pieţei unice, odată ce sistemele incompatibile împiedică comerţul şi tind să fragmenteze piaţa Uniunii. Aceste anomalii conduc la o alocare mai redusă a resurselor şi slăbeşte competitivitatea internaţională a firmelor din UE. Introducerea euro, o mai mare transparenţă a pieţei şi o concurenţă sporită fac şi mai evidente distorsiunile create de către barierele fiscale. 

Coordonarea politicilor fiscale

Un document al Comisiei Europene, discutat în 1996 la Verona, a evidenţiat faptul că, constrângerile existente la nivelul coordonării fiscale la nivelul UE sunt de 2 tipuri: necesitatea aprobării unanime a oricărei decizii şi lipsa unei strategii cuprinzătoare în privinţa politicii fiscale. Comisia şi statele membre au convenit că este necesară o abordare concertată în privinţa fiscalităţii, cu precauţiile necesare pentru a nu exista vreo pierdere involuntară a suveranităţii naţionale faţă de forţele pieţei, precum şi instituirea unui grup la nivel înalt pentru discutarea modalităţilor de coordonare a politicii fiscale.

 

II. ISTORICUL REGLEMENTĂRILOR UNIUNII ÎN MATERIA IMPOZITĂRII DIRECTE

 

1. Directiva Consiliului din 17 iulie 1969 privind impozitele indirecte asupra colectării capitalului (69/335/EEEC); ea a fost modificată prin Directivele Consiliului din 9 aprilie 1973 (73/79/EEC), 7 noiembrie 1974 (74/553/EEC), 10 iunie 1985 (85/303/EEC) şi prin Actele de aderare ale Danemarcei, Irlandei, Marii Britanii (1 ianuarie 1973), Greciei, Spaniei şi Portugaliei, respectiv, Austriei, Suediei şi Finlandei.

Deşi această directivă nu se ocupă de impozitarea directă, ci de cea indirectă, socotim relevantă prezentarea acestei reglementări în contextul discuţiei privitoare la armonizarea regimurilor fiscale aplicabile companiilor, la nivelul UE.

Considerentele preambulului sunt următoarele:

- obiectivul Tratatului îl reprezintă crearea unei uniuni economice ale cărei caracteristici sunt asemănătoare celor ale unei pieţe interne, iar una din condiţiile esenţiale pentru atingerea acesteia o prezintă promovarea liberei circulaţii a capitalului;

- impozitele indirecte asupra colectării capitalului, în vigoare în statele membre în momentul adoptării acestei directive, adică contribuţiile impuse asupra capitalului companiilor şi firmelor, precum şi taxa de timbru (stamp duty) asupra valorilor mobiliare generează discriminare, dublă impunere şi disparităţi, care pot perturba libera circulaţie a capitalului şi care, în consecinţă, trebuie eliminate prin armonizare;

- armonizarea unor astfel de impozite asupra colectării capitalului trebuie realizată astfel încât să minimizeze repercusiunile bugetare pentru statele membre;

- supunerea la taxa de timbru de către un stat membru a valorilor mobiliare provenind din alt stat membru introduse sau emise pe teritoriul primului stat este contrară conceptului pieţei comune, ale cărei caracteristici sunt cele ale pieţei interne; suplimentar, a devenit evident faptul că reţinerea taxei de timbru în privinţa emiterii valorilor mobiliare pentru împrumuturile interne şi pentru introducerea ori emiterea pe piaţa unui stat membru a valorilor mobiliare străine este atât indezirabilă–din punctul de vedere economic–cât şi contrară actualelor evoluţii ale legislaţiei fiscale din statele membre în acest domeniu;

- în aceste circumstanţe, este utilă eliminarea taxei de timbru asupra valorilor mobiliare, indiferent de originea unor astfel de valori mobiliare şi indiferent dacă acestea reprezintă capitalul propriu al companiei ori capitalul său de împrumut (capital loan);

- este inerent în contextul unei pieţe comune ale cărei caracteristici sunt cele ale pieţei interne, ca taxa pe colectarea capitalului în cadrul pieţei comune de către o companie sau firmă să fie impusă asupra contribuţiilor, doar dacă nivelul acestora este acelaşi în toate statele membre, astfel încât să nu perturbe libera circulaţie a capitalului;

- această taxă trebuie armonizată, atât în privinţa structurilor sale, cât şi a nivelurilor acestora;

- reţinerea altor impozite indirecte cu aceleaşi caracteristici asemeni impozitului pe capital ori a taxei de timbru asupra valorilor mobiliare poate împiedica obiectivul măsurilor dispuse de această directivă, iar aceste impozite ar trebui eliminate.

Conform art. 1, statele membre vor percepe un drept asupra aporturilor la companiile de capital, armonizat conform dispoziţiilor art. 2–9 şi denumit în continuare “drept de aport” (capital duty).

Tranzacţiile supuse dreptului de aport vor fi impozitate doar în statele membre pe al căror teritoriu este situat sediul efectiv administrativ al unei companii de capital, la momentul la care astfel de tranzacţii au loc (par. (1) al art. 2).

În cazul în care sediul efectiv administrativ al unei companii de capital este situat într-un stat terţ şi sediul său statutar (registered office) este situat într-un stat membru, tranzacţiile supuse dreptului de aport sunt impozabile în statul membru în care este situat sediul statutar (par. (2)).

Conform par. (3), în situaţia în care sediul statutar şi sediul efectiv administrativ al unei companii de capital sunt situate într-un stat terţ, asigurarea capitalului investit sau capitalul de exploatare al unei sucursale situată într-un stat membru poate fi impusă în statul membru pe teritoriul căruia este situată sucursala.

Art. 3(1) enumeră tipurile de companii din statele membre ale Uniunii care intră în domeniul companiei de capital (societate anonimă, societate în comandită pe acţiuni, societate cu răspundere limitată).

De asemenea, conform literei (b) a acestui paragraf, intră în domeniul companiei de capital orice companie, firmă, asociaţie ori persoană juridică ale cărei acţiuni (părţi) reprezintă capitalul acestuia ori care pot fi cotate la bursă. 

În plus, conform lit. (c), se adaugă orice companie, firmă, asociaţie sau persoană juridică care operează în scopul obţinerii de profit, ai cărei membri au dreptul de a dispune de părţile lor sociale în favoarea unor terţi, fără o autorizare anterioară şi care răspund pentru datoriile companiei, firmei, asociaţiei ori persoanei juridice în limita părţilor lor.

Pentru scopurile aplicării acestei directive, orice altă companie, firmă, asociaţie ori persoană juridică care operează în scopul obţinerii de profit va fi considerată companie de capital. Totuşi, un stat membru poate să ia în considerare acest lucru doar pentru perceperea dreptului de aport (par. (3) al art. 3).

Art. 4 enumeră categoriile de tranzacţii supuse dreptului de aport:

(a) constituirea unei companii de capital;

(b) transformarea în companie de capital a unei companii, asociaţii ori persoane juridice care nu este companie de capital;

(c) creşterea capitalului social al unei companii de capital prin aportul de bunuri (active) de orice tip;

(d) creşterea activelor unei companii de capital prin aportul (contribution) de active de orice tip, nu în baza părţilor reprezentând capitalul sau activele companiei, ci a drepturilor de acelaşi tip cu cele ale membrilor, cum ar fi drepturile de vot, participarea la profituri ori la o cotă din suma rămasă din lichidare;

(e) transferul dintr-un stat terţ către un stat membru al sediului administrativ al unei companii, firme, asociaţii ori persoane juridice, al cărei sediu statutar se află într-un stat terţ şi care este considerată în acel stat membru, în scopul perceperii dreptului de aport, drept companie de capital;

(f) transferul dintr-un stat terţ într-un stat membru a sediului statutar al unei companii, firme, asociaţii ori persoane juridice, a cărui sediu administrativ se află într-un stat terţ şi care este considerată a fi în acel stat, în scopurile perceperii dreptului de aport, drept companie de capital;

(g) transferul dintr-un stat membru către un alt stat membru al sediului administrativ al unei companii, firme, asociaţii ori persoane juridice care este considerată în acest din urmă stat membru în scopurile perceperii dreptului de aport drept companie de capital, şi care nu este considerată astfel în celălalt stat membru;

(h) transferul dintr-un stat membru într-un alt stat membru al sediului statutar al unei companii, firme, asociaţii ori persoane juridice al cărei sediu efectiv de administrare se află într-un stat terţ, şi care este considerată în acest din urmă stat membru, în scopurile perceperii dreptului de aport, drept o companie de capital, şi care nu este considerată astfel în celălalt stat membru.

Par. (2) al acestui articol dispune că următoarele tranzacţii pot continua, în măsura în care ele sunt impozitate cu un nivel de 1% de la 1 iulie 1984, să fie supuse dreptului de aport:

(a) sporirea capitalului unei companii de capital, prin capitalizarea profiturilor ori prin rezerve permanente ori temporare;

(b) sporirea activelor unei companii de capital prin asigurarea de servicii de către un membru care nu este îndreptăţit la o sporire a capitalului, ci care conduce la o variaţie în cazul drepturilor în cadrul unei companii sau care pot spori valoarea părţilor/acţiunilor companiei;

(c) un împrumut luat de către o companie de capital, dacă creditorul este îndreptăţit la o cotă din profiturile companiei;

(d) un împrumut luat de către o companie de capital de la un membru ori soţie sau copil al membrului, ori un credit luat de la un terţ, dacă este garantat de către un membru, în condiţiile în care astfel de împrumuturi au aceeaşi funcţie asemeni unei creşteri a capitalului companiei.

Conform par. (3) al art. 5, formarea, în sensul par. 1(a), nu include orice modificare a instrumentelor constitutive sau reglementărilor (act constitutiv sau statut) unei companii de capital şi, în special:

(a) conversia unei companii de capital într-un tip diferit de companie de capital;

(b) transferul dintr-un stat membru într-un alt stat membru al sediului administrativ ori al sediului statutar al unei companii, firme, asociaţii ori persoane juridice care este considerată în ambele state membre, în scopurile perceperii dreptului de aport, drept companie de capital;

(c) o schimbare în obiectul de activitate al unei companii de capital;

(d) extinderea perioadei de existenţă a unei companii de capital.

Conform art. 5, dreptul de aport va fi perceput:

(a) în cazul formării unei companii de capital ori a unei creşteri a capitalului sau a activelor, astfel cum sunt menţionate în art. 4(1)(a), (c) şi (d): la valoarea actuală a activelor de orice tip aduse drept contribuţie sau care vor fi aduse drept contribuţie de către membri, după deducerea obligaţiilor asumate şi a cheltuielilor suportate de către companie drept consecinţă a fiecărei contribuţii. Statele membre pot amâna perceperea dreptului de aport până la efectuarea contribuţiilor;

(b) în cazul convertirii într-o companie de capital ori a transferului sediului administrativ sau a sediului statutar al unei companii de capital, astfel cum sunt menţionare în art. 4(1)(b), (e), (f), (g) şi (h): la valoarea actuală a activelor de orice tip aparţinând companiei la momentul conversiei sau transferului, după deducerea obligaţiilor şi cheltuielilor pentru care compania este ţinută la acel moment;

(c) în cazul unei creşteri a capitalului, prin capitalizarea profiturilor, rezervelor sau provizioanelor menţionate în art. 4(2)(a): la volumul nominal al acestei creşteri;

(d) în cazul unei creşteri a activelor, astfel cum este menţionat în art. 4(2)(h): la valoarea actuală a serviciilor asigurate, după deducerea obligaţiilor asumate şi a cheltuielilor suportate de către companie ca rezultat a furnizării acestor servicii;

(e) în cazul împrumuturilor menţionate în art. 4(2)(c) şi (d): la valoarea nominală a împrumutului luat.

Conform par. (2), în cazurile menţionate în par. (1)(a) şi (b), statele membre pot stabili suma asupra căreia este perceput dreptul de aport pe baza valorii reale a părţilor atribuite sau aparţinând fiecărui membru. Această regulă nu se aplică acelor cazuri în care contribuţiile sunt realizate doar în numerar. Suma asupra căreia este perceput dreptul de aport nu va fi, în nici o situaţie, mai mică decât suma nominală a părţilor atribuite în companie ori aparţinând fiecărui membru.

Par. (3) dispune că suma asupra căreia este perceput dreptul de aport în cazul unei creşteri a capitalului nu va include:

- suma activelor aparţinând companiei de capital care sunt alocate creşterii capitalului şi care au fost deja supuse dreptului de aport;

- suma împrumuturilor luate de către compania de capital care sunt convertite în acţiuni/părţi ale companiei şi care au fost deja supuse dreptului de aport.

Art. 6(1) dispune că orice stat membru poate exclude din baza de evaluare, astfel cum este stabilit în conformitate cu art. 5, suma de capital cu care a contribuit un membru cu răspundere nelimitată pentru obligaţia unei companii de capital, precum şi drept cotă a unui astfel de membru la activele unei companii.

În situaţia în care un stat membru exercită prerogativa dispusă în par. 1, următoarele operaţiuni vor fi supuse dreptului de aport:

- transferul sediului administrativ al unei companii de capital către un alt stat care nu exercită acea prerogativă;

- transferul sediului statutar al unei companii de capital al cărei sediul administrativ se află într-un stat terţ către un alt stat membru care nu exercită acea competenţă;

- orice tranzacţie prin care responsabilitatea unui membru este limitată la participarea sa la capital, în special în situaţia în care limitarea răspunderii conduce la conversia unei companii de capital într-un tip diferit de companie de capital (par. (2).

Dreptul de aport va fi perceput în toate aceste cazuri la valoarea cotei în activele companiei aparţinând membrilor cu răspundere nelimitată pentru obligaţiile companiei.

Conform art. 7(1), statele membre vor exonera de la dreptul de aport acele tranzacţii altele decât acelea menţionate în art. 9, care erau la 1 iulie 1984 exonerate sau impozitate la o rată de 0,5% sau mai puţin. Scutirile vor fi supuse condiţiilor care erau aplicate la acea dată, pentru acordarea scutirii ori, după cum va fi cazul, pentru impunerea la o rată de 0,5% sau mai puţin.

Par. (2) al acestui articol dispune că statele membre pot să scutească de la dreptul de aport toate tranzacţiile, altele decât cele menţionate în par. (1), fie să le impună la o rată unică, care nu va depăşi 1%.

În cazul unei creşteri a capitalului unei companii în conformitate cu art. 4(1)(c), ulterior unei reduceri a capitalului acesteia drept consecinţă a pierderilor suferite, acea parte a creşterii care corespunde reducerii capitalului poate fi scutită de la impozitare, cu condiţia ca această creştere să se producă în termen de 4 ani de la reducerea capitalului (par. (3)).

Art. 8 reglementează prerogativa acordată statelor membre de exceptare de la dreptul de aport a tranzacţiilor menţionate în art. 4(1) şi (2) supuse art. 7(1), în privinţa:

- companiilor de capital care furnizează servicii de utilitate publică, cum ar fi întreprinderile de transport public, autorităţile portuare ori întreprinderile de apă, gaze ori electricitate, în cazurile în care statul sau autorităţile regionale ori locale deţin cel puţin jumătate din capitalul companiei;

- companiile de capital care, în conformitate cu reglementările proprii şi în fapt, se ocupă în mod exclusiv şi direct cu activităţile culturale, caritabile, de asistenţă sau educaţie.

Conform art. 9, anumite tipuri de tranzacţii ori de companii de capital pot fi supuse unor scutiri, reduceri sau creşteri ale ratelor în vederea atingerii echităţii fiscale sau pentru considerente sociale, sau pentru a permite unui stat membru să facă faţă unor situaţii speciale. Statul membru care doreşte să adopte astfel de măsuri le va aduce la cunoştinţă Comisiei în timp util, având în vedere aplicarea art. 102 din Tratat.

În afara dreptului de aport, statele membre nu vor percepe, în sarcina companiilor, firmelor, asociaţiilor sau persoanelor juridice care operează în vederea obţinerii de profit, orice alte impozite, sub orice forme:

(a) în privinţa tranzacţiilor menţionate în art. 4;

(b) în cazul contribuţiilor, împrumuturilor ori furnizării de servicii, apărute ca parte a tranzacţiilor menţionate în art. 4;

(c) în privinţa înregistrării ori a oricărei alte formalităţi cerute înainte de începerea activităţii, faţă de care o companie, firmă, asociaţie sau persoană juridică care operează pentru obţinerea de profit poate fi supusă pe motivul formei sale juridice (art. 10).

Conform art. 11, statele membre nu vor supuse la orice formă de impozitare:

(a) crearea, emiterea, admiterea la bursă, punerea în circulaţie ori negocierea acţiunilor, părţilor ori altor titluri de aceeaşi natură, ori a certificatelor reprezentând astfel de valori mobiliare, indiferent de emitent;

(b) împrumuturi, incluzând obligaţiunile de stat, sub forma emisiunilor de obligaţiuni sau alte titluri negociabile, indiferent de formalităţile de emitere, sau crearea, emiterea, admiterea la bursă, punerea în circulaţie sau negocierea acestor obligaţiuni ori a altor titluri negociabile.

Prin derogare de la art. 10 şi 11, statele membre pot percepe:

(a) taxe asupra transferului de valori mobiliare, indiferent dacă sunt impuse la o rată forfetară sau nu;

(b) taxe de transfer, inclusiv taxe de publicitate funciară, asupra transferului, către o companie, firmă sau persoană juridică care operează pentru obţinerea de profit în bunuri imobile sau fonduri de comerţ situate pe teritoriul acestora;

(c) taxe de transfer asupra activelor de orice tip transferate de către o companie, firmă, asociaţie sau persoană juridică care operează în vederea obţinerii de profit, în măsura în care o astfel de proprietate este transferată pentru un preţ, altul decât părţile unei companii;

(d) taxe asupra creării, înregistrării sau radierii ipotecilor ori a altor privilegii (sarcini) asupra terenului ori asupra altei proprietăţi;

(e) taxe plătite, având un caracter remunerator (by way of fees or dues);

(f) TVA (art. 12(1)).

Par. (2) al acestui articol dispune că taxele şi drepturile menţionate în paragraful anterior, cu excepţia literei (f) (TVA), vor fi aceleaşi, indiferent dacă sediul efectiv administrativ sau sediul statutar al companiei, firmei, asociaţiei sau persoanei juridice care operează pentru profit este situat sau nu pe teritoriul unui stat membru care percepe contribuţia. De asemenea, aceste contribuţii nu pot depăşi nivelul celor aplicabile tranzacţiilor asemănătoare din statul membru care le impune.

 

2. Directiva Consiliului din 19 decembrie 1977 privind asistenţa reciprocă între autorităţile competente ale statelor membre în domeniul impozitării directe (77/799/EEC)

Preambulul directive cuprinde următoarele considerente:

- practicile de evaziune şi fraudă fiscală transfrontalieră în cazul statelor membre conduc la pierderi bugetare şi la încălcări ale principiului impozitării corecte (echitabile) şi sunt responsabile de distorsiuni ale fluxurilor de capital şi condiţiilor concurenţiale, prin urmare, acestea afectează piaţa comună;

- pentru aceste motive, Consiliul a adoptat pe 10 februarie 1975 o rezoluţie privind măsurile care trebuie adoptate de către Comunitate în vederea combaterii evaziunii şi fraudei fiscale internaţionale;

- caracterul internaţional al acestei probleme implică faptul că măsurile naţionale, ale căror efect nu se întinde dincolo de graniţele naţionale, sunt insuficiente; colaborarea între administraţii pe baza acordurilor bilaterale poate contracara noile forme ale evaziunii şi fraudei fiscale, care presupun în mod sporit un caracter multinaţional;

- prin urmare, colaborarea între administraţiile fiscale în cadrul Comunităţii trebuie întărită, în conformitate cu principiile şi regulile comune;

- statele membre ar trebui, la cerere, să schimbe informaţii privind cazuri particulare; în cazul în care statului respectiv i se cere, el trebuie să realizeze anchetele necesare pentru obţinerea unor astfel de informaţii;

- statele membre ar trebui să schimbe, chiar în lipsa unei solicitări, orice informaţii care par relevante pentru evaluarea corectă a impozitului pe venit şi, respectiv, pe capital, în special dacă pare a exista un transfer artificial de profituri între întreprinderile din diferite state membre, ori dacă astfel de tranzacţii sunt derulate între întreprinderi din două state membre printr-un stat terţ, în vederea obţinerii de avantaje fiscale, sau dacă impozitul a fost sau poate fi evitat sau fraudat pentru orice motiv;

- este important ca oficialilor administraţiei fiscale dintr-un stat membru să li se permită prezenţa pe teritoriul altui stat membru, dacă ambele state consideră acest lucru de dorit;

- trebuie acordată atenţie ca informaţiile furnizate să nu fie divulgate către persoane neautorizate, astfel încât drepturile fundamentale ale cetăţenilor şi întreprinderilor să fie protejate; prin urmare, este necesar ca statele membre care primesc astfel de informaţii să nu le utilizeze fără autorizarea statului membru care le asigură, altfel decât în scopurile impunerii ori pentru a facilita procedurile judiciare ocazionate de nerespectarea legislaţiei din statul care le primeşte; este, de asemenea, necesar ca statele care le primesc să furnizeze informaţii cu acelaşi grad de confidenţialitate către statul furnizor, dacă acesta din urmă le solicită;

- un stat membru, căruia i se solicită derularea de anchete ori furnizarea de informaţii, va avea dreptul de a refuza acest lucru, dacă legislaţia ori practicile administrative împiedică administraţia fiscală să deruleze astfel de anchete sau să colecteze ori utilizeze aceste informaţii în scopuri proprii, sau dacă furnizarea de astfel de informaţii ar fi contrară politicii publice sau ar conduce la divulgarea unui secret comercial, industrial sau profesional ori a unui proces comercial, sau dacă statul membru căruia îi sunt destinate informaţiile nu poate, din motive practice sau juridice, să furnizeze informaţii asemănătoare;

- colaborarea între statele membre şi Comisie este necesară pentru studierea permanentă a procedurilor de cooperare şi pentru experienţa din aceste domenii şi, în special, în domeniul transferului artificial al profiturilor în cadrul grupului de întreprinderi, cu scopul îmbunătăţirii acestor proceduri şi pentru pregătirea unor reguli comunitare corespunzătoare.

Conform art. 1(1), autorităţile competente ale statelor membre schimbă informaţiile care le permit acestora efectuarea unei evaluări corecte a impozitului pe venit şi, respectiv, pe capital. Vor fi considerate drept impozite pe venit şi, respectiv, pe capital, indiferent de modul în care sunt percepute, toate impozitele asupra venitului sau capitalului, inclusiv impozitele asupra câştigurilor prin dispunerea asupra proprietăţii mobiliare şi imobiliare, impozitele asupra salariilor plătite de către întreprinderi, precum şi impozitele determinate de aprecierea capitalului (par. (2) al art. 1). Par. (3) al art. 1 enumeră tipurile de impozite particulare pe venit şi, respectiv, pe capital, din statele membre ale Uniunii, iar par. (5) autorităţile competente ale statelor membre.

Art. 3 dispune că, pentru categoriile de cazuri care vor fi determinate printr-o procedură de consultaţii, menţionată în art. 9, autorităţile competente ale statelor membre vor schimba în mod regulat informaţiile menţionate în art. 1(1), fără o solicitare anterioară.

Conform art. 4(1), autoritatea competentă dintr-un stat membru va trimite, fără o solicitare anterioară, informaţiile menţionate în art. 1(1) de care are cunoştinţă către autorităţile competente din orice stat membru în următoarele circumstanţe:

(a) autoritatea competentă dintr-un stat membru are temeiuri să creadă că se pot înregistra pierderi din impozite;

(b) o persoană având o obligaţie fiscală obţine o reducere sau o scutire fiscală într-un stat membru care ar genera o sporire a impozitului ori a obligaţiei fiscale într-un alt stat membru;

(c) tranzacţiile de afaceri între o persoană având o obligaţie fiscală într-un stat membru şi o persoană având o obligaţie fiscală într-un alt stat membru sunt derulate într-unul sau mai multe state membre, astfel încât pot genera o economisire în privinţa impozitului într-unul sau în celălalt stat, ori în amândouă;

(d) autoritatea competentă dintr-un stat membru are temeiuri să considere că a rezultat o economie din transferuri artificiale ale profiturilor în cadrul unui grup de întreprinderi;

(e) informaţiile trimise către un stat membru de către autoritatea competentă a unui alt stat membru au permis obţinerea de date care pot fi relevante în evaluarea obligaţiei existente în ultimul stat membru.

Art. 5 reglementează trimiterea de informaţii: autoritatea competentă a unui stat membru care, în baza articolelor precedente, este solicitată să furnizeze informaţii, le va trimite imediat ce este posibil. Dacă întâmpină obstacole în privinţa furnizării informaţiilor sau dacă refuză să le trimită, ea va informa autoritatea solicitantă asupra acestui lucru, indicând caracterul obstacolului sau motivele de refuz.

Art. 7 instituie prevederi în legătură cu secretul. Astfel, conform par. (1), toate informaţiile făcute cunoscute unui stat membru în baza acestei directive vor fi considerate secrete în acel stat în acelaşi mod ca informaţiile primite în baza legislaţiei interne.

În orice caz, astfel de informaţii:

- pot fi puse la dispoziţie doar persoanelor implicate în mod direct în evaluarea impozitului ori în cadrul controlului administrativ al acestei evaluări;

- suplimentar, acestea pot fi făcute cunoscute doar în legătură cu acţiunile judiciare sau administrative care implică sancţiuni în vederea, ori în legătură cu realizarea sau revizuirea evaluării fiscale şi doar către persoanele care sunt implicate în mod direct în astfel de acţiuni; astfel de informaţii pot fi dezvăluite, totuşi, prin audieri publice sau hotărâri judecătoreşti, dacă autoritatea competentă a statului membru care a furnizat informaţiile nu ridică nici o obiecţie în astfel de situaţii;

- nu vor fi utilizate în nici o circumstanţă, alta decât scopurile impozitării ori în legătură cu acţiunile judiciare sau administrative care implică sancţiuni în vederea sau în legătură cu realizarea sau revizuirea evaluării fiscale. 

Art. 8 dispune limitele schimbului de informaţii. Această directivă nu impune obligaţia derulării anchetelor sau furnizării informaţiilor, dacă statul membru care ar trebui să le furnizeze este împiedicat prin legi sau practici administrative naţionale de la derularea anchetei sau la colectarea ori utilizarea unor asemenea informaţii în scopuri proprii. 

Furnizarea de informaţii poate fi refuzată dacă aceasta ar conduce la divulgarea unui secret comercial, industrial sau profesional ori a unui proces comercial, sau a informaţiilor a căror divulgare ar fi contrară politicii publice.

Autoritatea competentă dintr-un stat membru poate refuza să furnizeze informaţiile, dacă statul respectiv nu poate, din motive practice sau juridice, să furnizeze asemenea informaţii asemănătoare.

 

3. Directiva Consiliului din 23 iulie 1990 asupra sistemului comun de impozitare aplicabil fuziunilor, divizărilor, aporturilor de active şi schimburilor de acţiuni privind companiile din diferite state membre (90/434/EEC) a fost modificată prin Actul de aderare al Austriei, Suediei şi Finlandei (1995); această directivă este cunoscută şi sub numele de Directiva fuziunilor (Merger Directive).

Considerentele adoptării directivei sunt următoarele:

- fuziunile, divizările, aporturile de active şi schimburile de acţiuni privind companiile din diferite state membre pot fi necesare în vederea creării în cadrul Comunităţii condiţiilor specifice pieţei interne şi, astfel, pentru asigurarea instituirii şi funcţionării efective a pieţei comune; astfel de operaţiuni nu trebuie să fie împiedicate de către restricţii, dezavantaje sau distorsiuni apărute în special din prevederile fiscale ale statelor membre; în acest scop, este necesar să se introducă, în privinţa unor astfel de operaţiuni, reguli fiscale care să fie neutre din punct de vedere al concurenţei, în vederea permiterii adoptării de către întreprinderi a cerinţelor pieţei comune, pentru creşterea productivităţii şi pentru îmbunătăţirea forţei competitivităţii la nivel internaţional;

- prevederile fiscale dezavantajează astfel de operaţiuni, în comparaţie cu cele privind companiile din acelaşi stat membru; este necesară eliminarea unor astfel de dezavantaje;

- nu este posibilă atingerea acestui obiectiv prin extinderea la nivel fiscal a sistemelor aflate în prezent în vigoare în statele membre, odată ce diferenţele existente între aceste sisteme tind să producă distorsiuni; doar un sistem fiscal comun poate să asigure o soluţie satisfăcătoare în această privinţă;

- sistemul fiscal comun trebuie să evite impunerea, în legătură cu fuziunile, divizările, aporturile de active şi schimburile de acţiuni, în acelaşi timp garantând interesele financiare ale statului în care se află compania care este adusă drept aport sau care este dobândită;

- în privinţa fuziunilor, divizărilor opri aporturilor de active, astfel de operaţiuni conduc, în mod obişnuit, la transformarea companiei aduse ca aport într-un sediu permanent al companiei care primeşte activele sau la intrarea activelor în legătură cadrul unui sediu permanent al acestei din urmă companii;

- sistemul de reportare (deferral) a impunerii câştigurilor de capital în legătură activele aduse ca aport, până la dispunerea de ele, aplicat acelor active aduse ca aport către sediul permanent, permite scutirea de la impozitare a câştigurilor de capital corespondente, asigurând în acelaşi timp impunerea lor finală în statul companiei aduse ca aport la data înstrăinării acestora;

- este, de asemenea, necesară definirea regimului fiscal aplicabil anumitor provizioane, rezerve sau pierderi ale companiei aduse ca aport şi rezolvarea problemelor fiscale apărute în situaţia în care una din cele două companii au o participaţie la capitalul celeilalte;

- atribuirea (allotment) către acţionarii companiei aduse ca aport a valorilor mobiliare ale companiei beneficiare sau dobânditoare nu ar genera în sine o impunere la nivelul unor astfel de acţionari;

- este necesar să se permită statelor membre posibilitatea refuzului de aplicare a acestei directive, în situaţia în care o operaţiune precum fuziunea, divizarea, aportul de active sau schimbul de acţiuni are ca obiectiv evaziunea sau frauda fiscală, ori are ca efect faptul că o companie, indiferent dacă participă sau nu la operaţiune, nu mai îndeplineşte condiţiile solicitate pentru reprezentarea angajaţilor în organele de conducere ale companiei.

Art. 1 reglementează sfera de aplicare a acestei directive: astfel, fiecare stat membru trebuie să o aplice fuziunilor, divizărilor, aporturilor de active sau schimburilor de acţiuni, în care sunt implicate companii din două sau mai multe state membre.

Definiţia “fuziunii” este dată la lit. (a) a art. 2:

- una sau mai multe companii, fiind dizolvate fără a intra în lichidare, existând aportul tuturor activelor şi obligaţiilor lor către o altă companie, în schimbul emiterii către acţionarii primei companii de valori mobiliare reprezentând capitalul acestei ultime companii şi, dacă este cazul, o plată în numerar nedepăşind 10% din valoarea nominală, sau, în absenţa unei valori nominale, a unei părţi calculate (ad valorem) a acestor valori mobiliare;

- două sau mai multe companii care sunt dizolvate fără a intra în lichidare, transferă toate activele şi obligaţiile lor unei companii pe care ele o înfiinţează, în schimbul emiterii către acţionarii lor de valori mobiliare reprezentând capitalul acelei noi companii şi, dacă este cazul, o plată în numerar nedepăşind 10% din valoarea nominală, sau, în absenţa unei valori nominale, a unei părţi a acestor valori mobiliare care se calculează;

- o companie, care este dizolvată fără a intra în lichidare, transferă toate activele şi obligaţiile sale unei companii care deţine toate valorile mobiliare reprezentând capitalul său.

“Dizolvare” (lit. (b)) reprezintă o operaţiune prin care o companie, care este dizolvată fără a intra în lichidare, transferă toate activele şi obligaţiile sale către două sau mai multe companii existente sau nou create, în schimbul unei emiteri, în funcţie de rată (pro rata), către acţionarii acesteia, de valori mobiliare, reprezentând capitalul companiilor care primesc activele şi obligaţiile şi, dacă este cazul, o plată în numerar care nu depăşeşte 10% din valoarea nominală ori, în absenţa unei astfel de valori, din valoarea calculată a acelor valori mobiliare.

“Aportul de active” (lit. (c)) reprezintă o operaţie prin care o companie transferă, fără a fi dizolvată, toate sau una ori mai multe ramuri de activitate (branches of its activity) unei alte companii, în schimbul transferului de valori mobiliare care reprezintă capitalul companiei dobânditoare a transferului.

“Schimbul de acţiuni” reprezintă (lit. (d)) o operaţiune prin care o companie dobândeşte o participaţie la capitalul unei alte companii, astfel încât obţine majoritatea drepturilor de vot în această companie, în schimbul emiterii către acţionarii ultimei companii, în schimbul valorilor mobiliare ale acestora, de valori mobiliare reprezentând capitalul primei companii şi, dacă este cazul, o plată în numerar nedepăşind 10% din valoarea nominală ori, în absenţa unei valori nominale, din valoarea de calcul a valorilor mobiliare emise în schimb.

“Compania aportată” (transferată) reprezintă, în sensul lit. (e), compania care transferă activele şi obligaţiile sale sau care transferă toate, una sau mai multe din ramurile sale de activitate. De asemenea, “compania care primeşte” semnifică acea companie care primeşte activele şi obligaţiile ori toate, una sau mai multe din ramurile de activitate ale companiei aportate.

“Compania dobânditoare” este acea companie care dobândeşte o participaţie prin intermediul unui schimb de valori mobiliare (lit. h), iar “ramură de activitate” reprezintă toate activele şi obligaţiile unei diviziuni/părţi a unei companii care, din punct de vedere organizatoric formează o afacere independentă, astfel încât reprezintă o entitate capabilă să funcţioneze prin propriile mijloace (lit. (i)).

Art. 3 reglementează semnificaţia “companiei dintr-un stat membru” ca fiind acea companie care:

(a) ia una din formele enumerate în anexa directivei;

(b) conform legislaţiei fiscale dintr-un stat membru, este considerată a fi rezidentă în acel stat, în scopuri fiscale şi, în baza condiţiilor unui acord de evitare a dublei impuneri încheiate cu un stat terţ, nu este considerată drept rezidentă în scopuri fiscale în afara Comunităţii;

(c) este supusă impozitelor (la nivelul statelor membre), fără posibilitatea unei opţiuni sau scutiri, ori altor impozite care pot fi substituite cu oricare din cele enumerate la această literă.

O fuziune sau divizare nu va genera o impozitare a câştigurilor de capital prin referinţă la diferenţa între valorile reale ale activelor şi obligaţiilor aduse ca aport şi valorile lor în scopurile impozitării (par. (1) al art. 4).

Statele membre vor aplica condiţionat par. 1, în funcţie de primirea calculului din partea companiei a oricărei deprecieri sau oricăror câştiguri ori pierderi în privinţa activelor şi obligaţiilor aduse ca aport, conform regulilor care ar fi aplicate companiei ori companiilor aduse ca aport, dacă fuziunea sau divizarea nu ar avea loc (par. (2)).

Conform par. 3, în situaţia în care în baza legislaţiei statului membru al companiei aduse ca aport, compania dobânditoare este îndreptăţită să înregistreze orice nouă depreciere sau oricare câştiguri sau pierderi în privinţa activelor şi obligaţiilor aduse ca aport, calculate pe o bază diferită faţă de cea din par. (2), par. (1) nu se va aplica activelor şi obligaţiilor în privinţa cărora este exercitată acea opţiune.

Art. 5 dispune că statele membre vor adopta măsurile necesare pentru asigurarea faptului că, în situaţia în care provizioanele sau rezervele constituite corespunzător prin aportarea companiei sunt scutite parţial sau total de la impozitare, fără a proveni din partea sediilor permanente din străinătate, astfel de provizioane ori rezerve pot fi reportate, cu aceeaşi scutire fiscală, sediilor permanente ale companiei dobânditoare care sunt situate în statul membru al companiei aduse drept aport, compania dobânditoare preluând, prin urmare, drepturile şi obligaţiile companiei aportate.

În măsura în care, dacă operaţiunile menţionate în art. 1 sunt efectuate între companiile din statul membru al companiei aportate, statul membru va aplica prevederi care permit companiei dobânditoare să preia pierderile companiei aportate care nu au fost încă amortizate (exhausted) din punct de vedere fiscal, aceasta va extinde acele provizioane pentru acoperirea preluării unor astfel de pierderi de către sediile permanente ale companiei dobânditoare, situate pe teritoriul său (art. 6).

Art. 7(1) reglementează că, în situaţia în care compania dobânditoare deţine o participaţie la capitalul companiei aportate, orice câştiguri obţinute de către compania dobânditoare prin anularea participaţiei sale nu vor fi impozitate.

De asemenea, statele membre pot deroga de la par. (1) în situaţia în care participaţia companiei dobânditoare la capitalul companiei aportate nu depăşeşte 25% (par. (2)).

Cu ocazia unei fuziuni, divizări ori schimb de acţiuni, atribuirea de valori mobiliare reprezentând compania dobânditoare în schimbul valorilor mobiliare reprezentând capitalul ultimei companii nu va genera, în sine, impozitarea venitului, profiturilor ori câştigurilor de capital ale acelui acţionar (par. (1) al art. 8).

Conform par. (2), statele membre vor aplica par. (1) cu condiţia ca acţionarul să nu atribuie valorilor mobiliare o valoare, în scopul impozitării, mai mare decât cea a valorilor mobiliare schimbate imediat înainte de fuziune, divizare ori schimb.

Aplicarea par. (1) nu va împiedica statele membre să impună câştigul rezultat din transferul subsecvent de valori mobiliare primite, în acelaşi mod precum câştigul provenit din transferul de valori mobiliare existente înainte de dobândire.

Dacă, în baza legii statului membru în care acţionarul este rezident, acesta din urmă poate opta pentru un tratament fiscal diferit faţă de cel instituit în par. (2), par. (1) nu se va aplica valorilor mobiliare, dacă s-a exercitat o astfel de opţiune (par. (3)).

Par. 1, 2 şi 3 nu vor împiedica un stat membru să ia în cont, în cazul impozitării acţionarilor, orice plată în numerar care poate fi făcută la fuziune, divizare sau schimb (par. (4)).

Art. 9 dispune că art. 4, 5 şi 6 se vor aplica aportului de active. Conform art. 10(1), în situaţia în care activele care sunt aduse ca aport într-o fuziune, divizare ori schimb de active include un sediu permanent al companiei aportate care este situat într-un stat membru, altul decât cel al companiei aportate, ultimul stat va renunţa la orice drept de impunere a acelui sediu. Totuşi, statul companiei aportate poate reintegra (reinstate) în profiturile impozabile ale acelei companii astfel de pierderi ale sediului permanent care, anterior, pot fi compensate faţă de profiturile impozabile ale companiei din acel stat şi care nu au fost recuperate. Statul în care este situat sediul permanent şi statul companiei dobânditoare vor aplica prevederile acestei directive unui astfel de aport, ca şi cum primul stat ar fi statul companiei aportate.

Par. (2) dispune că, prin derogare de la par. (1), dacă statul membru al companiei aportate aplică un sistem de impozitare a profiturilor globale (world–wide), acel stat membru va avea dreptul de impunere a oricăror profituri sau câştiguri de capital ale sediului permanent care rezultă din fuziune, divizare ori aport de active, cu condiţia admiterii deducerii impozitului (gives relief for the tax) care, conform prevederilor acestei directive, ar fi stabilite asupra acelor profituri ori câştiguri de capital în statul membru în care este situat acel sediu permanent, în acelaşi mod şi la aceeaşi valoare ca şi cum ar fi făcută dacă impozitul ar fi fost stabilit şi plătit. 

Art. 11 stabileşte dreptul de refuz ori de retrage a beneficiilor acordate prin această directivă (Titlurile II, II şi IV) dacă fuziunea, divizarea, aportul de active sau schimbul de acţiuni pare a avea:

(a) ca principal obiectiv ori ca unul dintre obiectivele sale principale evaziunea sau frauda fiscală; faptul că una din operaţiunile menţionate în art. 1 din directivă nu se derulează din motive comerciale valabile, cum ar fi restructurarea sau raţionalizarea activităţilor companiei participante la operaţiune, poate constitui o prezumţie că operaţiunea are evaziunea sau frauda fiscală drept obiectiv principal sau unul dintre aceste obiective principale;

(b) rezultă o companie, indiferent dacă participă sau nu la operaţiune, care nu mai îndeplineşte condiţiile necesare pentru reprezentarea angajaţilor în organele de conducere ale companiei, conform acordurilor aflate în vigoare anterior acelei operaţiuni.

 

4. Directiva Consiliului din 23 iulie 1990 asupra sistemului comun de impozitare aplicabil în cazul companiilor mamă şi filialelor diferitelor state membre (990/435/EEC) a fost modificată prin Actul de aderare al Austriei, Suediei şi Finlandei din 1994. Directiva este denumită prescurtat şi “directiva compania–mamă–filială” (Parent–subsidiary Directive).

Preambulul are următoare formulare:

- gruparea companiilor din diferite state membre poate fi necesară în vederea creării în cadrul Uniunii a condiţiilor asemănătoare celor dintr-o piaţă internă şi, astfel, pentru asigurarea stabilirii şi funcţionării efective a pieţei comune; astfel de operaţiuni nu trebuie stânjenite de restricţii, dezavantaje sau distorsiuni apărute în special din dispoziţiile fiscale din statele membre; prin urmare, este necesară introducerea, în privinţa unei astfel de grupări de companii din diverse state membre, reguli fiscale neutre din punct de vedere al concurenţei, în vederea permiterii întreprinderilor să adopte cerinţele pieţei comune, sporirii productivităţii şi îmbunătăţirii capacităţii concurenţiale la nivel internaţional;

- o astfel de grupare poate conduce la formarea de grupuri de companii mamă şi, respectiv, filiale;

- prevederile fiscale în vigoare, care reglementează relaţiile între companiile mamă şi filiale în diferite state membre variază în mod apreciabil de la un stat membru la altul şi sunt, în general, mai puţin avantajoase decât acelea aplicabile companiilor mamă şi filialelor în acelaşi stat membru; cooperarea între companiile din diferite state membre este, prin urmare, dezavantajată, în comparaţie cu cooperare între companiile din acelaşi stat membru; de aceea, este necesară eliminarea acestui dezavantaj, prin introducerea unui sistem comun în vederea facilitării grupării companiei;

- dacă o companie mamă, în virtutea asocierii ei cu filiala sa primeşte profiturile distribuite, statul companiei mamă trebuie:

- fie să se abţină de la impunerea unor astfel de profituri;

- fie să impoziteze astfel de profituri, autorizând totodată compania mamă să deducă din valoarea impozitului acea fracţie din impozitul corporativ (asupra companiei) plătit de către filială, în legătură cu acele profituri;

- mai mult, este necesar, în vederea asigurării neutralităţii fiscale, ca profiturile pe care o filială le distribuie companiei sale mamă să fie scutite de la impozitul prin reţinere la sursă (withholding tax); cu toate acestea, Germania şi Grecia, în baza caracterului particular al sistemelor lor de impozitare şi companiilor, şi Portugalia, din raţiuni bugetare, să fie autorizate să menţină temporar impozitul prin reţinere.

Sfera de aplicare a acestei directive este reglementată în art. 1(1); ea priveşte:

- distribuirile de profituri primite de către companiile dintr-un stat membru care provin de la filialele lor situate într-un alt stat membru;

- distribuirile de profit ale companiilor acelui stat către companiile din alt stat membru, faţă de care acestea din urmă sunt filiale.

Cu toate acestea, directiva nu înlătură aplicarea prevederilor interne ori celor ale acordurilor, destinate prevenirii fraudelor şi abuzurilor (par. (2) al art. 1).

Art. 2 defineşte noţiunea de companii cărora li se aplică această directivă: sunt cele care iau una din formele enumerate în Anexă; sunt considerate, în conformitate cu legislaţia fiscală dintr-un stat membru drept rezidente, în scopurile impozitării–şi care, în baza unui acord încheiat cu un stat terţ, nu sunt considerate a fi rezidente, pentru scopuri de impozitare, în afara spaţiului comunitar; sunt supuse unor impozite de la nivel naţional fără posibilitatea opţiunii ori a scutirii, ori a oricărui alt impozit care poate fi substituit de către unul din impozitele anterioare.

În scopurile acestei directive:

(a) statutul de companie mamă va fi atribuit cel puţin acelei companii dintr-un stat membru care îndeplineşte condiţiile existente în art. 2 şi care are o participaţie minimă de 25% din capitalul unei companii dintr-un alt stat membru care îndeplineşte aceleaşi condiţii;

(b) “filială” semnifică acea companie de capital care include participaţia menţionată la lit. (a) (art. 3(1)).

Conform par. (2), prin derogare de la par. (1), statele membre au opţiunea de a:

- înlocui, prin intermediul unui acord bilateral, criteriul unei participaţii la capital prin cel al deţinerii drepturilor de vot;

- nu se aplică această directivă companiilor din acel stat membru care nu conservă pentru o perioadă neîntreruptă de cel puţin 2 ani participaţii care le califică pe ele drept companii mamă sau acelea ale companiilor lor în care o companie dintr-un alt stat membru nu conservă o astfel de participaţie pentru o perioadă neîntreruptă de cel puţin 2 ani.

În situaţia în care o companie mamă, în baza asocierii sale cu filiala sa, primeşte profituri distribuite, statul companiei mamă, cu excepţia situaţiei în care filiala este lichidată:

- se va abţine de la impozitarea unor astfel de profituri; sau

- va impozita astfel de profituri, autorizând compania mamă să deducă valoarea impozitului datorat acelei fracţiuni din impozitul pe companii (corporativ) plătit de către filiala care se află în legătură cu aceste profituri şi, dacă este cazul, valoarea impozitului prin reţinere perceput de către statul membru în care este rezidentă filiala, în aplicarea dispoziţiilor art. 5, până la limita sumei impozitului intern corespondent (par. (1) al art. 4).

Cu toate acestea, fiecare stat membru va avea opţiunea de a prevede faptul că orice sancţiuni privitoare la participaţii şi la orice pierderi rezultate din distribuirea profiturilor filialei nu pot fi deduse din profiturile impozabile ale companiei mamă. În situaţia în care costurile de administrare privitoare la participaţia într-un astfel de caz sunt fixate la o rată forfetară, suma fixată nu poate depăşi 5% din profiturile distribuite de către filială (par. (2)). Conform par. (3), par. (1) se va aplica până la data intrării efective în vigoare a unui sistem comun de impozitare a companiilor.

Conform art. 5(1), profiturile pe care o filială le distribuie companiei sale mamă la care ultima deţine o participaţie de cel puţin 25% din capitalul filialei va fi scutită de la impozitul prin reţinere.

Par (2)–(4) instituie excepţii în cazul Greciei, Germaniei şi Portugaliei.

Art. 6 dispune că statul membru al unei companii mamă nu poate percepe un impozit prin reţinere asupra profiturilor pe care o astfel de companie le primeşte din partea unei filiale.

Art. 7(1) dispune că termenul de “impozit prin reţinere (la sursă)” utilizat în această directivă nu acoperă o plată în avans sau o plată prealabilă (precompte) a impozitului pe companii dintr-un stat membru în care este situată filiala, efectuată în legătură cu distribuirea profiturilor către compania mamă. Directiva nu afectează aplicarea prevederilor interne sau convenţionale desemnate eliminării sau atenuării dublei impuneri a dividendelor, în special prevederile privitoare la plata creditelor fiscale (tax credits) către primitorii de dividende (par. (2)).

 

5. Convenţia de eliminare a dublei impuneri în legătură cu ajustarea profiturilor întreprinderilor asociate (90/436/EEC).

Această convenţie a fost încheiată între statele membre în baza art. 220 din Tratat, care vizează negocieri între acestea în vederea asigurării beneficiului eliminării dublei impuneri pentru proprii cetăţeni.

Conform art. 1(1) din Convenţie, aceasta se aplică în situaţia în care, în scopurile impozitării, profiturile care sunt incluse în profiturile unei întreprinderi dintr-un stat parte sunt, de asemenea, probabil a fi incluse în profiturile unei întreprinderi dintr-un alt stat parte, datorită faptului că principiile instituite în art. 4 şi aplicate fie direct, fie prin dispoziţii corespunzătoare ale legii statului respectiv nu au fost respectate. 

De asemenea, în scopurile acestei convenţii (art. 1(2)), sediul permanent al unei întreprinderi dintr-un stat parte al întreprinderii dintr-un alt stat membru, va fi considerat ca reprezentând întreprinderea din statul în care aceasta din urmă este situată.

Conform par. (3) al art. 1, par. 1 se aplică, de asemenea, în situaţia în care oricare dintre întreprinderile respective înregistrează pierderi mai mari decât profiturile.

Art. 2 dispune că aceasta convenţie se aplică impozitului pe venit, iar art. 4 reglementează principiile care trebuie respectate în aplicarea acestei convenţii.

Astfel, în cazul în care:

(a) o întreprindere dintr-un stat parte participă direct sau indirect la administrarea, controlul sau capitalul unei întreprinderi dintr-un alt stat parte, ori

(b) aceleaşi persoane participă direct sau indirect la administrarea, controlul sau capitalul unei întreprinderi aflate într-un stat parte şi a unei întreprinderi dintr-un alt stat parte,

şi în fiecare caz, condiţiile sunt convenite sau impuse între două întreprinderi în relaţiile lor comerciale şi financiare, care diferă faţă de cele care ar trebui convenite între întreprinderile independente, atunci orice profituri care ar fi trebuit, pentru aceste condiţii, să sporească în cazul uneia dintre întreprinderi, însă, datorită acelor condiţii, nu au sporit, pot fi incluse în profiturile pentru care această întreprindere este impozitată (par. (1)).

Conform par. (2), în situaţia în care o întreprindere dintr-un stat parte derulează afaceri în alt stat parte printr-un sediu permanent situat pe teritoriul acestuia, îi vor fi atribuite acestui sediu permanent profiturile care ar fi de aşteptat să fie realizate, dacă acesta este o întreprindere distinctă şi separată, angajată în aceeaşi întreprindere, sau una asemănătoare în baza aceloraşi condiţii sau asemănătoare şi care se află în relaţii independente cu întreprinderea a cărui sediu permanent este.

Art. 5 dispune că, în situaţia în care un stat parte intenţionează să ajusteze profiturile unei întreprinderi în conformitate cu principiile instituite în art. 4, acesta va informa întreprinderea asupra acţiunii intenţionate în timp util şi îi va acorda oportunitatea de informare a celorlalte întreprinderi, astfel încât să îi dea acelei alte întreprinderi ocazia de informare, în schimb, celălalt stat parte.

Totuşi, statul parte care furnizează astfel de informaţii nu va fi împiedicat de la realizarea ajustării propuse.

Dacă astfel de informaţii le-au fost acordate celor două întreprinderi şi celălalt stat parte convine asupra ajustării, nu se aplică art. 6 şi 7.

În situaţia în care o întreprindere consideră că, în orice situaţie în care această convenţie se aplică, principiile instituite în art. 4 nu au fost respectate, aceasta poate, indiferent de reparaţiile dispuse în dreptul intern al statelor părţi respective, să prezinte cazul său autorităţii competente din statul parte în care ea funcţionează sau în care este situat sediul său permanent. Cazul trebuie prezentat în termen de 3 ani de la prima notificare a acţiunii care conduce sau este probabil să conducă la o dublă impunere, în sensul art. 1.

Întreprinderea va notifica, în acelaşi timp, autorităţile competente, dacă celelalte state părţi pot fi interesate. În această situaţie, autoritatea competentă va notifica fără întârziere autorităţilor competente ale celorlalte state părţi (art. 6(1)).

Conform par. (2) al art. 6, dacă plângerea pare a fi bine întemeiată şi dacă nu se poate ajunge la o soluţie satisfăcătoare, autoritatea competentă se va strădui să rezolve cazul prin acord reciproc cu autoritatea competentă a oricărui alt stat parte, în vederea eliminării dublei impuneri în baza principiilor din art. 4. Orice acord reciproc încheiat va fi pus în aplicare indiferent de limitele de timp menţionate în legislaţia internă a statelor părţi respective.

Art. 7(1) dispune că, în cazul în care autorităţile competente nu reuşesc să ajungă la un acord de eliminare a dublei impuneri menţionate în art. 6, în termen de 2 ani de la data la care cazul a fost prima dată trimis către una din autorităţile competente în conformitate cu art. 6(1), acestea vor institui o comisie consultativă însărcinată cu furnizarea unei opinii asupra eliminării dublei impuneri în discuţie.

Întreprinderile vor putea recurge la acţiuni reparatorii disponibile lor prin dreptul intern al respectivelor state părţi; cu toate acestea, în situaţia în care cazul a fost trimis unei instanţe ori tribunal, termenul de 2 ani menţionat în primul subparagraf se va calcula de la data la care s-a dat sentinţa ultimei instanţe de atac.

Conform par. 2, trimiterea cazului comisiei consultative nu împiedică un stat parte să iniţieze ori să continue acţiunile judiciare ori cele pentru aplicarea sancţiunilor administrative în legătură cu aceleaşi probleme. În situaţia în care dreptul intern al unui stat parte nu permite autorităţilor competente să deroge de la deciziile organismelor lor judiciare, par. 1 nu se va aplica, dacă întreprinderile asociate din acel stat au permis timpul necesar pentru expirarea apelului, ori au retras orice astfel apel înaintea ajungerii la o decizie. Această prevedere nu va afecta apelul, şi în materii altele decât cele menţionate în art. 6 (par. (3)).

Par. 4 dispune că autorităţile competente pot, prin acord reciproc şi cu acordul întreprinderilor asociate vizate, amâna limitele de timp menţionate în par. 1.

Dacă prevederile par. 1–4 nu se aplică, drepturile fiecărei dintre întreprinderile asociate, astfel cum sunt reglementate în art. 6, nu vor fi afectate (par. (5)).

Conform art. 8(1), autorităţile competente dintr-un stat parte nu vor fi obligate să iniţieze procedura de acord reciproc sau să instituie comisia consultativă menţionată în par. 7, dacă acţiunile judiciare sau administrative au condus la o hotărâre finală prin care acţiunile de ajustare a transferurilor de profituri în baza art. 4, una dintre întreprinderile respective este obligată la o sancţiune gravă.

În situaţia în care acţiunile judiciare sau administrative, iniţiate în vederea obţinerii unei hotărâri prin care acţiunile care urmăresc o ajustare a profiturilor în baza art. 4, prin care una din întreprinderile vizate a fost obligată la o sancţiune gravă, se derulează în mod simultan cu oricare dintre procedurile menţionate în art. 6–7, autorităţile competente pot opri aceste din urmă acţiuni până la finalizarea acţiunilor judiciare sau administrative (par. (2)).

Art. 14 defineşte, pentru scopurile acestei convenţii, eliminarea dublei impuneri a profiturilor drept situaţia în care:

(a) profiturile sunt incluse în calculul profiturilor impozabile doar dintr-un singur stat; ori

(b) impozitul asupra acelor profituri într-un stat este redus cu o valoare egală a impozitului pentru aceste profituri în celălalt stat.

 

III. REZULTATELE NOII STRATEGII

 

1. Pachetul fiscal de la 1 decembrie 1997

 

Abordarea pragmatică a UE s-a materializat într-o Comunicare a Comisiei (COM (1997) 546) asupra pachetului de măsuri pentru combaterea concurenţei fiscale dăunătoare în Uniune. 

Concurenţa fiscală este definită ca fiind implicaţia caracterului pur naţional pus pe politicile fiscale în UE, ceea ce conduce la situaţia în care guvernele naţionale intră în concurenţă unul cu altul în planul politicilor fiscale. Ca implicaţii, nu trebuie avut în vedere nivelurile legale al impozitelor, ci nivelurile efective ale acestora.

Concurenţa fiscală ar putea, cel puţin teoretic, să conducă la rate ale impozitului apropiate de zero; această tendinţă subliniază recentele eforturi ale UE de coordonare a impozitării capitalului, care a inclus propuneri pentru rate minime ale impozitului corporativ (conform Raportului Ruding din 1992, Comisie) şi un Cod de conduită în privinţa practicilor fiscale dăunătoare care vizează atragerea capitalului (conform Raportului Primarolo din 1992, Consiliu).

 

Pachetul de măsuri fiscale a fost aprobat de către Consiliul Ecofin la 1 decembrie 1997 şi constă în:

- un cod de conduită pentru impozitarea afacerilor;

- măsuri de eliminare a distorsiunilor în situaţia impozitării venitului provenit din economisire;

- măsuri de eliminare a impozitului prin reţinere la sursă (withholding tax) asupra plăţilor transfrontaliere de dobânzi şi redevenţe (royalties) între companii. 

Comisia a redactat liniile directoare (ghidul privind “ajutorul fiscal de stat”)–asupra facilităţilor fiscale, şi a compatibilităţii lor cu regulile ajutorului de stat (Comunicarea 98/C384/03). 

 

2. Codul de conduită pentru impunerea afacerilor

 

Codul de conduită nu reprezintă un instrument cu valoare juridică. El constă în angajamentul politic al statelor membre de abţinere de la concurenţa fiscală dăunătoare, şi include proceduri de evaluare şi revizuire. Ocupându-se de încălcarea măsurilor care ar putea avea un efect semnificativ asupra localizării afacerilor în Uniune, acest Cod le consideră drept potenţial dăunătoare pe cele care conduc la un nivel mai scăzut de eficienţă a impozitării decât cel obişnuit din statul membru respectiv şi defineşte concurenţa dăunătoare.

În martie 1998, a fost instituit un grup la nivel înalt, constituit din reprezentanţi ai statelor membre şi ai Comisiei, pentru discutarea şi revizuirea măsurilor fiscale care ar putea intra în sfera acestui cod.

În baza comunicării înaintate de către Comisie privind pachetul de măsuri pentru evitarea concurenţei fiscale dăunătoare, Consiliul Ecofin (în Concluziile Consiliului Ecofin din 1decembrie 1997 privind politica fiscală) a avut în vedere în principal următoarele zone de interes: impozitarea afacerilor, impunerea venitului rezultat din economii şi problema impozitului prin reţinere în cazul plăţilor de dobânzi şi redevenţe între companii.

Consiliului Ecofin a luat la cunoştinţă şi poziţiile statelor membre. Astfel, delegaţia Marii Britanii consideră că o viitoare directivă privind impunerea veniturilor din economii nu ar trebui să se aplice euro–obligaţiunilor şi altor instrumente similare. Delegaţia Franţei a optat pentru o rată a impozitului prin reţinere cel puţin mai mare de 25%. Delegaţia Olandei a evidenţiat intenţia de analizare a propunerilor în lumina principiului impunerii economiilor în statul de reşedinţă. 

Delegaţia Luxemburgului consideră că o Directivă privind impunerea economiilor ar trebui însoţită de către o Directivă privind impozitarea afacerilor care să acopere reglementările generale din state membre. 

Delegaţiile Belgiei, Italiei şi Portugaliei s-au pronunţat împotriva adoptării unei Directive privind plăţile dobânzilor şi redevenţelor între companii înainte de adoptarea unei Directive privind impozitarea economiilor.

Comisia a luat la cunoştinţă de poziţia olandeză, urmând a analiza această problemă în cadrul Grupului de politică fiscală (în special pentru impozitarea pensiilor şi a beneficiilor contractelor de asigurări). 

De asemenea, Comisia se angajează să analizeze actualul sistem al TVA, conform propunerilor belgiene, în special în cazul tratamentului fiscal transfrontalier pentru leasingul de autovehicule. 

Rezoluţia Consiliului şi a reprezentanţilor guvernelor statelor membre la întâlnirea Consiliului de la 1 decembrie 1997 asupra Codului de conduită pentru impozitarea afacerilor a stabilit că, fără a se aduce atingere competenţelor statelor membre şi, respectiv, celor ale Comunităţii, acest cod de conduită, care acoperă impozitarea afacerilor, priveşte acele măsuri fiscale care afectează sau care pot afecta, într-un mod semnificativ, localizarea afacerilor în cadrul Uniunii. În această privinţă, activitatea de afaceri include şi toate activităţile derulate în cadrul unui grup de companii. 

Măsurile fiscale cuprinse în acest cod acoperă atât legile şi reglementările, cât şi practicile administrative (punctul A).

Conform punctului B, în cadrul domeniului de aplicare de la punctul A, măsurile fiscale care asigură un nivel semnificativ mai scăzut de impozitare, inclusiv impunerea la cota zero, în comparaţie cu nivelurile general aplicate în statele membre în discuţie trebuie considerate potenţial dăunătoare şi, prin urmare, acoperite de către acest cod.

Un astfel de nivel de impozitare poate opera în virtutea ratei normale de impozitare, bazei de impozitare ori a oricărui alt factor relevant.

La evaluarea caracterului dăunător al unor astfel de măsuri trebuie ţinut cont, inter alia, de:

1. faptul dacă avantajele sunt acordate doar nerezidenţilor sau în privinţa tranzacţiilor derulate cu nerezidenţii, ori

2. dacă avantajele sunt total izolate (ring–fenced) de piaţa internă, astfel încât acestea nu afectează baza de impunere la nivel naţional, ori

3. dacă sunt acordate avantaje chiar şi fără vreo activitate economică reală şi fără o prezenţă economică substanţială în interiorul statului care oferă astfel de avantaje fiscală, ori

4. dacă regulile pentru stabilirea profitului în privinţa activităţilor în cadrul unui grup multinaţional de companii se îndepărtează de la principiile acceptate la nivel internaţional, în special în privinţa regulilor convenite în cadrul OCDE, ori

5. dacă măsurile fiscale sunt lipsite de transparenţă, inclusiv în situaţia în care prevederile legale sunt aplicate de o manieră mai puţin riguroasă şi netransparentă la nivel administrativ.

Conform pct. C, statele membre se obligă să nu instituie măsuri fiscale care sunt dăunătoare conform semnificaţiei acestui cod. Statele membre se obligă, prin urmare, să respecte principiile subliniate în acest cod la stabilirea viitoarei politici şi să ţină seama de evaluarea vizată la pct. E în evaluarea caracterului dăunător al respectivei măsuri fiscale.

Pct. D se referă la procedura de evaluare (rollback). Astfel, statele membre se obligă să reexamineze legislaţia în vigoare şi practicile instituite, ţinând cont de principiile menţionate în acest cod şi de procesul de revizuire menţionat în par. E–L. Statele membre vor modifica legislaţia şi practicile, în măsura în care este necesar, pentru eliminarea oricărei măsuri dăunătoare cât mai curând posibil, ţinând cont de discuţiile în cadrul Consiliului, ulterior procesului de revizuire.

În conformitate cu principiile transparenţei şi deschiderii, statele membre se vor informa reciproc asupra măsurilor fiscale în vigoare şi propuse, care intră în sfera acestui cod. În special, statele membre sunt chemate să furnizeze, la solicitarea altui stat membru, informaţii asupra oricăror măsuri fiscale care par a intra în sfera acestui cod. În situaţia în care măsurile fiscale vizate necesită aprobarea parlamentului, o astfel de informare nu trebuie acordată până la momentul luării la cunoştinţă a parlamentului (pct. E).

Pct. F şi G se referă la evaluarea măsurilor dăunătoare. Astfel, în baza pct. F, orice stat membru poate solicita discutarea şi comentarea unei măsuri fiscale vizată de către alt stat membru, care poate intra în domeniul acestui cod. Acest lucru va permite realizarea unei evaluări dacă măsurile fiscale în discuţie sunt dăunătoare, în lumina efectelor pe care ele le pot avea în cadrul Comunităţii. Această evaluare va ţine cont de toţi factorii menţionaţi la pct. B.

La rândul său, pct. G menţionează că, Consiliul accentuează necesitatea evaluării cu atenţie a efectelor pe care măsurile fiscale le au în alte state membre, inter alia, în lumina modului în care activităţile avute în vedere sunt impozitate efectiv în cadrul întregii Comunităţi.

În ceea ce priveşte măsurile fiscale utilizate pentru sprijinirea dezvoltării economice din anumite regiuni, trebuie realizată o evaluare asupra faptului dacă măsurile sunt în conformitate şi urmăresc obiectivele Codului. În evaluare, trebuie acordată o atenţie deosebită caracteristicilor şi constrângerilor speciale, în cazul regiunilor ultraperiferice şi a celor de dimensiuni reduse, fără subminarea integrităţii şi coerenţei ordinii juridice comunitare, inclusiv pieţei interne şi politicilor comune. 

Conform par. H, se instituie de către Consiliu un grup pentru evaluarea măsurilor fiscale care intră în domeniul acestui cod şi pentru supravegherea furnizării de informaţii asupra acestor măsuri. Consiliul invită fiecare stat membru şi Comisia să numească un reprezentant la nivel înalt şi un supleant în cadrul acestui grup, care va fi prezidat de către un reprezentant al unui stat membru. Grupul, care se va întruni în mod regulat, va soluţiona şi revizui măsurile fiscale pentru evaluare, în conformitate cu prevederile instituite în par. E–G. Grupul va raporta regulat măsurile evaluate. Aceste rapoarte vor fi înaintate Consiliului pentru deliberare şi pentru publicare, dacă Consiliul decide astfel.

Conform par. I, Consiliul invită Comisia să asiste grupul în derularea activităţii pregătitoare necesară pentru şedinţele acestuia şi pentru facilitarea asigurării informaţiilor şi a procesului de revizuire. În acest scop, Consiliul solicită statelor membre să furnizeze Comisiei informaţiile menţionate în par. E, astfel încât Comisia să poată coordona schimbul de astfel de informaţii între statele membre.

Ajutorul de stat este reglementat la pct. J: Consiliul menţionează că anumite măsuri fiscale acoperite de acest cod intră în domeniul dispoziţiilor privitoare la ajutorul de stat, reglementat în art. 92 şi 94 din Tratat. Fără a se aduce atingere dreptului comunitar şi obiectivelor Tratatului, Consiliul menţionează publicarea de către Comisie, la jumătatea anului 1998, a îndrumărilor asupra aplicării regulilor privind ajutorul de stat în legătură cu impozitarea directă în cazul afacerilor, după trimiterea proiectului de ghid experţilor din statele membre cu ocazia unei întâlniri multilaterale, şi se obligă la o aplicare strictă a regulilor privind ajutorul, ţinând cont, inter alia, de efectele negative ale ajutorului care sunt relevate de aplicarea acestui cod. Consiliul menţionează, de asemenea, faptul că, Comisia intenţionează să examineze sau să reexamineze măsurile fiscale în vigoare şi noua legislaţie propusă de către statele membre de la caz la caz, asigurându-se astfel că regulile şi obiectivele Tratatului sunt aplicate în mod coerent şi egal pentru toţi.

Acţiunea de combaterea a evaziunii şi fraudei fiscale este menţionată la pct. K–L: Consiliul solicită tuturor statelor membre să coopereze în mod deplin pentru lupta împotriva evaziunii şi fraudei fiscale, în special prin schimbul de informaţii între statele membre, în conformitate cu legislaţia naţională respectivă. Consiliul menţionează că prevederile anti–abuz ori contramăsurile cuprinse în legislaţia fiscală şi în convenţiile de evitare a dublei impuneri joacă un rol fundamental în lupta împotriva evaziunii şi fraudei fiscale.

Consiliul consideră de dorit ca principiile care au ca obiectiv eliminarea măsurilor fiscale dăunătoare să fie adoptate pe o bază geografică cât mai largă. În acest scop, statele membre se angajează să promoveze adoptarea acestor principii în statele terţe; de asemenea, ele se angajează să promoveze adoptarea acestora în teritoriile în care Tratatul nu se aplică. 

În special, statele membre cu teritorii dependente sau asociate sau care au responsabilităţi speciale ori prerogative fiscale în privinţa altor teritorii se angajează, în cadrul reglementărilor lor constituţionale, să asigure că aceste principii sunt aplicate pe respectivele teritorii. În legătură cu acest fapt, statele membre vor avea în vedere trimiterea de rapoarte către grupul menţionat în par. H, care le va evalua în cadrul procedurii de revizuire menţionată mai jos (pct. M).

Pct. N dispune că, în vederea asigurării implementării echilibrate şi eficiente a acestui cod, Consiliul invită Comisia să raporteze anual punerea sa în aplicare, precum şi reglementarea ajutorului de stat în materie fiscală. Consiliul şi statele membre vor revizui prevederile codului la 2 ani de la aplicare.

 

Pe 25 noiembrie 1998, Comisia a dat publicităţii o comunicare privind rezultatele primului an de aplicare a Codului de conduită pentru impozitarea întreprinderilor şi regimul ajutorului de stat, care priveşte impunerea veniturilor din economii şi sistemul comun de impozitare pentru plăţile de dobânzi şi redevenţe între companiile asociate.

Progresele realizate în privinţa acestor două domenii pentru primul an de aplicare a Codului s-a concretizat, printre altele, în adoptarea în luna mai a anului 1998 de către Comisie a propunerii de directivă referitoare la economii, propunere care s-a întemeiat atât pe elementele cheie convenite în cadrul Consiliului Ecofin din 1 decembrie 1997, cât şi pe discuţiile purtate în februarie 1998 în cadrul Grupului de politică fiscală. S-a urmărit coexistenţa unui impozit prin reţinere de 20% şi a unui sistem de schimb al informaţiilor între autorităţile fiscale ale statelor membre.

În privinţa impozitării plăţilor de dobânzi şi de redevenţe între companii, Comisia a prezentat în martie 1998 o propunere de directivă asupra unui sistem comun de impunere aplicabil plăţilor de dobânzi şi redevenţe între companiile asociate din diferite state membre. Propunerea urmăreşte eliminarea obstacolelor cooperării transfrontaliere între companiile din diferite state membre, eliminând dubla impunere a unor astfel de plăţi. 

 

 

3. Impozitarea economiilor (savings)

 

Venitul din dobânda asupra capitalului reprezintă una din cele mai mobile baze de impunere, iar concurenţa fiscală în respectivul domeniu este intensă. Dacă piaţa unică trebuie să funcţioneze corespunzător, deciziile de investiţii trebuie întemeiate pe caracteristicile intrinseci ale produselor disponibile, iar nu pe oportunităţile de evaziune fiscală. În 1998, Comisia a elaborat o propunere (COM (1998)295) desemnată să asigure un nivel minim efectiv de impozitare a veniturilor din economii sub forma dobânzii în cadrul UE, în timp ce discuţii simultane au avut loc cu statele nemebre ale Uniunii pentru a le convinge să adopte măsuri asemănătoare. Propunerea include modelul de coexistenţă avut în vedere de statele membre în decembrie 1997 şi este întemeiată pe principiul “agentului plătitor”. În baza modului de coexistenţă, statele membre pot alege fie să furnizeze informaţii celorlalte state membre despre veniturile din dobânzi la nivel naţional, fie să impună minimul de 20% pentru impozitul prin reţinere, propus de către Comisie. Informaţiile ar fi colectate, iar impozitul prin reţinere aplicat de către agentul plătitor în UE, cu alte cuvinte, de către persoana responsabilă de plata dobânzii. Directiva propusă se aplică dobânzilor plătite către persoanele fizice rezidente într-un stat membru al UE, altul decât cel în care este plătită dobânda. 

 

4. Plata dobânzilor şi a redevenţelor (interes and royalties)

 

Impozitul prin reţinere asupra plăţii dobânzilor şi redevenţelor între companiile aceluiaşi grup înfiinţate în state membre diferite poate genera dificultăţi pentru afaceri, inclusiv formalităţi îndelungate, pierderi de lichidităţi şi, uneori, dubla impunere. Ulterior Consiliului Ecofin din decembrie 1997, Comisia a prezentat o propunere de directivă a Consiliului (COM (1998) 67) în martie 1998, solicitând un sistem comun de impunere care să elimine un astfel de impozit prin reţinere.

 

 

Se pune problema gradului de armonizare fiscală în cadrul UE. Conform Comisarului Frits Bolkestein, nu este necesară o armonizare transfrontalieră, în sensul că o astfel de viziune ar fi extrem de simplificată. Astfel, deşi s-a atins un grad semnificativ de armonizare în domeniul impozitării indirecte, este necesară continuarea acestui proces, astfel de impozite indirecte putând reprezenta un obstacol imediat în privinţa liberei circulaţii a bunurilor şi, respectiv, a libertăţii de asigurare a serviciilor.

Pe de altă parte, necesitatea armonizării sistemelor de impozitare directă este limitată.În consecinţă, astfel de impozite pot fi lăsate la nivelul statelor membre ale UE. Un al treilea domeniu priveşte zona intermediară a impozitării directe pe baza de impuneri variabile, în special, impozitarea companiilor şi impunerea capitalului, situaţie mai puţin clară; în acest sens, statele membre au convenit asupra unei idei mai favorabile asupra sporirii coordonării, în special împotriva concurenţei fiscale dăunătoare. Comisia are în vedere 66 de măsuri fiscale în cadrul Uniunii, pe care Codul de conduită le socoteşte dăunătoare şi sunt supuse programului “rollback”.

  

IV. IMPUNEREA COMPANIILOR

 

Ca argument pentru reanalizarea politicii de impunere a statelor membre s-a invocat impactul pe care aceasta în are asupra funcţionării pieţei interne, şi în special asupra mobilităţii capitalului în cadrul Uniunii. De asemenea, mobilitatea reprezintă principalul factor care face funcţională impozitarea pieţei interne, în sensul că mobilitatea afectează eficacitatea sistemului fiscal european; totodată mobilitatea poate evidenţia anumite probleme ale pieţei unice.

Coexistenţa celor 15 sisteme naţionale diferite de impozitare a companiilor în cadrul UE determină întreprinderile multinaţionale care operează la nivelul UE să vizeze minimalizarea costurilor de la nivel comunitar în privinţa impozitării. În măsura în care este posibil, întreprinderile multinaţionale urmăresc să creeze o situaţie în care profiturile să poată fi impuse la niveluri de impozitare relativ scăzute, precum şi identificarea posibilităţilor de compensare a pierderilor cu profiturile. Datorită mobilităţii capitalului, există mai multe posibilităţi de atingere a acestui obiectiv, de exemplu, prin preţul de transfer (transfer pricing), alocarea costurilor ridicate şi structurarea activităţilor de finanţare. În acest domeniu, totuşi, pot apărea mai multe probleme, care pot conduce la dubla impunere sau dubla ne–impunere, iar concurenţa fiscală loială poate deveni concurenţă fiscală dăunătoare. De exemplu, în cazurile în care statele membre nu pot conveni asupra preţurilor de transfer (care poartă riscul dublei impuneri) sau în situaţiile în care statele membre aplică regimuri preferenţiale de impunere, prin urmare neloiale (care poartă riscul dublei ne–impuneri).

 

1. Impozitul pe companii (corporate tax)

 

Comisia Europeană a dat publicităţii pe 23 octombrie 2001 o Comunicare către Consiliu, Parlamentul European şi Comitetul Economic şi Social numită “Towards an Internal Market Without tax obstacles–A Strategy for providing companies with a consolidated corporate tax base for their EU–wide activities”, care a vizat identificarea unor posibile soluţii în domeniul impozitului impus companiilor.

Anterior anului 2001, ultimul studiu cuprinzător realizat asupra impozitului pe companii în Uniune a fost Raportul Ruding din 1992, care examina relaţia existentă între sistemele de impozitare a companiilor şi funcţionarea pieţei interne. Raportul respectiv a avut, după cum am precizat şi anterior, un impact relativ scăzut.

Date fiind evoluţiile înregistrate, a crescut în mod automat importanţa tuturor caracteristicilor sistemelor de impozitare, şi aceasta pentru că statele membre au în vedere toate elementele propriilor sisteme fiscale (atât cele specifice şi structurale, pentru investiţii şi activităţi economice situate pe teritoriul propriu).

Studiul întreprins de către Comisia Europeană indică faptul că nivelul impozitării reprezintă o problemă de decizie a statelor membre. În plus, Comisia nu a recomandat măsuri specifice privind armonizarea nivelurilor de impozitare ale companiilor sau de fixare a unui nivel minim al impozitului pe companii.

Pe de altă parte, Comisia nu are în vedere un astfel de obiectiv. Mai mult, obiectivul neutralităţii fiscale nu reprezintă, în mod evident, singurul obiectiv legitim al politicii fiscale, iar impozitarea implică o alegere politică şi o negociere între eficienţa pur economică şi alte obiective legitime de politică.

În acest context, Comisia a afirmat deja în Comunicarea privind politica fiscală în cadrul Uniunii (COM (2001)260) că nivelul de impozitare în acest domeniu reprezintă o problemă de decizie a statelor membre, în conformitate cu principiul subsidiarităţii.

Comisia Europeană a evidenţiat mai multe obstacole ale sistemelor de impozitare a companiilor pentru funcţionarea pieţei unice:

- profiturile trebuie alocate pe o bază diferită, ceea ce generează anumite probleme în privinţa tratamentului fiscal al preţului de transfer în cadrul aceluiaşi grup de companii, în special în cazul costurilor ridicate şi a potenţialei dublei impuneri;

- fluxurile transfrontaliere de venituri între companii asociate sunt adesea impuse impozitării suplimentare. În special impozitele prin reţinere în baza declaraţiilor (bona fide) în situaţia plăţilor de dividende, dobânzi şi redevenţe în cadrul aceluiaşi grup cuprind un anumit risc al dublei impuneri şi nu sunt în conformitate cu ideea pieţei interne. Mai mult, sfera Directivei asupra relaţiilor între compania–mamă şi filială (90/435) este prea extinsă, iar punerea sa în aplicare de către statele membre este foarte diferită, ceea ce îi reduce eficacitatea;

- există limite majore asupra compensărilor transfrontaliere a pierderilor faţă de profituri, ceea ce poate conduce la dubla impunere (în special în sens economic). În general, pierderile înregistrate de către filiale nu sunt impuse la nivelul companiei mamă din Uniune, iar pierderile înregistrate de către sediile permanente pot fi compensate cu profiturile sediului principal doar în condiţii speciale;

- operaţiunile transfrontaliere de restructurare impun sarcini fiscale substanţiale. Directiva privind fuziunea (90/434) reglementează impozitul pe companii pentru astfel de operaţiuni, însă domeniul său este prea extins, iar aplicarea ei de către statele membre foarte diferită. Impozitele pe câştigurile de capital şi, respectiv, pe transfer, în cazul operaţiunilor transfrontaliere de restructurare, sunt adesea extrem de ridicate, ceea ce obligă companiile să lase nemodificate structurile mai puţin eficiente din punct de vedere economic;

- drept consecinţă a conflictului existent între drepturile de impozitare, apare un potenţial considerabil pentru aplicarea dublei impuneri. Problema specifică a convenţiilor de evitare a dublei impuneri în Uniune se adaugă acestor dificultăţi;

- anumite sisteme fiscale cuprind o tendinţă spre investiţiile interne. Acesta este, de exemplu, cazul sistemelor de imputare care acordă creditele fiscale specifice doar deţinătorilor interni de acţiuni, sistem care operează încă în anumite state membre;

- multe dintre aceste probleme rezidă în faptul că companiile din Uniune trebuie să fie conforme celor 15 seturi diferite de reguli. Ţinând cont de faptul că aceste companii au din ce în ce mai mult în vedere Uniunea drept o singură piaţă, acest lucru intră în conflict cu planurile şi structurile eficiente de afaceri. Multitudinea legislaţiei, convenţiilor şi practicilor fiscale implică costuri substanţiale de conformitate şi reprezintă în sine o barieră în privinţa activităţii economice transfrontaliere.

În consecinţă, Comisia consideră că există două tipuri de soluţii pentru eliminarea barierelor ocazionate de impozitul pe companii în cadrul pieţei interne, cele care ţintesc obstacolele individuale şi cele care urmăresc într-o manieră globală să soluţioneze toate ori majoritatea obstacolelor. Soluţiile privesc eliminarea riscului dublei impuneri şi a contribuţiilor fiscale impuse restructurării transfrontaliere, precum şi reducerea costurilor de conformitate şi nesiguranţei juridice. Există avantaje şi dezavantaje specifice.

Măsurile vizate. Studiul întreprins de către Comisie identifică necesitatea dezvoltării unei înţelegeri mai generale a impactului hotărârilor importante ale CEJ asupra regulilor de impozitare din statele membre în privinţa companiilor şi a tratatelor de evitare a dublei impuneri. Astfel, Comisia Europeană propune instituirea unor reguli orientative în privinţa hotărârilor importante şi coordonarea punerii lor în aplicare. 

Directivele privind raporturile între compania mamă şi filială şi, respectiv, cea a fuziunii sunt recunoscute a fi jucat un rol important în eliminarea obstacolelor legate de impozitare pentru grupurile de companii în cadrul Uniunii. În acest sens, Comisia a prezentat propunerile de modificare a directivelor în 1993 (COM(93)293). În special, domeniul celor două directive ar trebui să includă toate entităţile supuse impozitării companiilor şi, în special, acele companii care intră în Statutul Companiei Europene 

Directiva companiei mamă–filială trebuie modificată, pentru a acoperi atât participaţiile directe, cât şi cele indirecte. În mod alternativ, un prag minim mai scăzut în privinţa participării ar avea un efect asemănător. În situaţia în care se aplică directiva fuziunii, impozitele speciale privind transferul, apărute din operaţiunile transfrontaliere de restructurare (în special asupra proprietăţii imobiliare) ar trebui incluse în Directiva privind impozitele indirecte asupra capitalului (69/335/EEC şi 85/303/EEC). Mai mult, domeniul acestora şi anumite prevederi importante în vigoare în aceste directive au nevoie de o clarificare suplimentară. 

În privinţa compensării transfrontaliere a pierderilor, studiul a examinat două măsuri diferite de rezolvare:

- o modificare a propunerii Comisiei (COM (90) 595) în acest domeniu. Aceasta ar permite companiilor mamă să ia în considerare pierderile apărute atât la nivelul sediilor permanente, cât şi la cel al filialelor situate în alt stat membru;

- o schemă mai completă de consolidare a venitului grupului, în conformitate cu sistemul danez de impunere, care, în anumite situaţii, permite companiilor mamă daneze şi suplimentar sucursalelor sale, dar şi filialelor sale străine, să fie impozitate în comun (jointly) în Danemarca, prin urmare, permiţând companiei mamă să ţină cont de pierderile apărute la nivelul filialelor ori sucursalei străine. Această soluţie ar realiza o mai mare simetrie între impunerea profiturilor şi compensarea pierderilor.

- obstacolele şi problemele identificate privind impozitarea tranzacţiilor intra–grup (preţul transferului) variază ca tip, însă au toate o importanţă în creştere. Comisia consideră că trebuie ţinut cont de preocupările legitime privind administraţiile fiscale şi afacerile de dezvoltare a unei politici comune acceptate în acest domeniu. De exemplu, Comisia doreşte să încurajeze statele membre să instituie şi să extindă programele destinate acordurilor bi- sau multilaterale privind preţul de transfer. A fost sugerată, de asemenea, şi o mai bună coordonare între statele membre asupra cerinţelor de documentare, precum şi aplicarea unor metode variate; o asemenea activitate fiind complementară celei a OCDE în acest domeniu.

În privinţa aspectelor legate de tratatul de evitare a dublei impuneri la nivel european, Comisia Europeană consideră că tratatele fiscale în vigoare între statele membre trebuie îmbunătăţite pentru a le pune în conformitate cu principiile pieţei interne.

În opinia Comisiei, doar asigurând companiilor multinaţionale o bază de impunere consolidată (consolidated corporate tax base) pentru activităţile lor la nivelul Uniunii, prin intermediul unui cadrul unic al impozitării companiilor, s-ar putea înlătura majoritatea obstacolelor legate de impozitare în privinţa activităţilor economice transfrontaliere în cadrul pieţei unice. Astfel, în viitor, companiilor cu activităţi transfrontaliere sau internaţionale în cadrul UE ar trebui să li se permită:

- calcularea venitului la nivelul întregului grup, în conformitate cu un singur set de reguli,

- stabilirea conturilor consolidate în scopurile impunerii (eliminând astfel potenţialele efecte de impunere ale tranzacţiilor pur interne în cadrul grupului). 

Este important de menţionat că această abordare nu încalcă suveranitatea statelor membre în privinţa instituirii nivelelor impozitului asupra companiilor. Acestea ar putea aplica nivelul impozitului la nivel naţional cotei specifice din baza globală de impozitare, astfel cum e calculată, conform unui mecanism de alocare convenit în comun.

Ca efecte, o bază consolidată de impunere a companiilor pentru activităţile acestora din urmă la nivel comunitar ar conduce la:

- reducerea semnificativă a costurilor de conformitate din necesitatea conformări cu cele 15 sisteme fiscale în cadrul pieţei unice;

- ameliorarea problemelor preţului transferului în cadrul Uniunii;

- permiterea compensării şi consolidării cuprinzătoare a profiturilor şi pierderilor pe o bază comunitară;

- simplificarea operaţiunilor internaţionale de restructurare;

- reducerea, fără extindere la zona impozitării personale, a anumitor aspecte complexe apărute din coexistenţa abordărilor clasice şi de scutire a impozitării internaţionale;

- evitarea multor situaţii de dublă impunere, şi

- eliminarea multor situaţii şi restricţii discriminatorii.

Studiul Comisiei a identificat mai multe posibilităţi tehnice pentru asigurarea către companii a unei baze consolidate de impunere în privinţa activităţilor acestora la nivel comunitar (“impozitarea statului de origine”; “impozitarea pe o bază comună (consolidată)”; “impozitarea venitului companiei europene”; “baza armonizată unică de impunere în UE”).

Abordările diferă în mod esenţial în privinţa gradului de armonizare a bazei de impunere în Uniune, nivelul sarcinii solicitate pentru implementarea acestora şi a circumstanţelor politice ale unei posibile introduceri.

În baza tuturor abordărilor, statele membre vor deţine dreptul de stabilire a nivelurilor impozitului asupra companiilor a căror analiză cantitativă a reprezentat un factor important în stabilirea nivelului efectiv al impozitului. Această sferă esenţială a competenţei naţionale în domeniul impunerii companiilor ar rămâne neatinsă, iar statelor membre le-ar rămâne autonomia de ajustare a celor mai importante elemente ale veniturilor fiscale

 

2. Regula impozitării în statul de origine (Home State Taxation)

 

Afacerile trebuie să se confrunte, în cazul operării transfrontaliere în cadrul Uniunii, cu următoarele obstacole fiscale importante:

- acestea trebuie să suporte costurile de conformitate cu cele 15 sisteme fiscale diferite;

- acestea nu pot folosi, ca regulă, compensarea pierderilor produse într-un stat membru, cu profiturile dobândite şi impozitate în alt stat membru;

- preţul inter–companii (pricing) este supus aprecierii în mai multe state membre, fiecare cu propriile cerinţe detaliate de documentare şi cu costuri de conformitate;

- companiile pot considera dificilă reorganizarea operaţiunilor lor europene ori extinderea achiziţiilor lor transfrontaliere, fără creşterea substanţială a costurilor fiscale suplimentare.

Conform unei opinii, cea mai simplă şi directă soluţie ar fi introducerea unui impozit european asupra companiilor ori o bază europeană comună de impozitare pentru întreprinderile cu activităţi transfrontaliere în cadrul Uniunii. 

O perspectivă mai potrivită pare a fi aceea a unei cooperări bi- şi multilaterale între statele membre, mai curând decât unele decizii ale Consiliului cu efect juridice formale. 

Soluţii pentru obstacolele fiscale pot fi identificate mai curând în propunerile care sunt întemeiate pe un acord voluntar şi pe recunoaştere reciprocă, decât în virtutea principiului subsidiarităţii, şi implică doar statele membre care doresc realizarea de progrese în acest domeniu.

Conceptul impozitării statului de origine a evoluat pe această bază. El oferă o soluţie care este întemeiată pe sistemele în vigoare de impozitare a companiilor şi minimizează necesitatea unui acord asupra măsurilor comune şi schimbări tehnice. Totuşi, acesta va elimina principalele obstacole fiscale în privinţa activităţii transfrontaliere între statele membre participante în cadrul UE.

Conceptul impozitării statului de origine este acela că profiturile unui grup de companii active în mai multe state membre ar trebui calculate conform regulilor unui singur sistem de impozitare a companiilor–sistemul statului de origine al companiei mame a grupului. Această impunere este atinsă printr-un acord voluntar între statele membre participante de acceptare reciprocă a regulilor de calcul a profiturilor impozabile ale grupurilor interne de companii. Fiecare stat membru participant va continua, totuşi, să impoziteze la nivel propriu al impozitului pe companii cota sa din profiturile activităţilor de afaceri ale grupului în acel stat.

O parte din problemele curente în această materie (cum ar fi problema impozitelor prin reţinere şi costurile fiscale ale fuziunilor transfrontaliere) pot fi rezolvate prin măsurile limitate sub forma unor directive comunitare noi ori modificate. În prezent, prin adoptarea Statutului Companiei Europene (Societas Europaea) este necesară o bază satisfăcătoare a impozitării corporative în cadrul Uniunii, deoarece în lipsa unui regim fiscal corespunzător, pare puţin probabil ca această formă de instituţie comunitară să fie folosită pe scară largă.

Trăsăturile esenţiale ale impozitării statului de origine sunt următoarele:

- statele membre cu sisteme asemănătoare de calcul a venitului corporativ impozabil ar putea conveni acceptarea reciprocă a sistemelor de calcul şi de consolidare a profiturilor grupurilor de companii cu activităţi în statele participante la sistemul de impozitare al statului de origine;

- întreprinderile cu sediul principal şi care operează într-un stat membru participant la acest sistem ar putea adopta sistemul de impozitare al statului membru respectiv şi ar putea solicita aplicarea sa în cazul activităţilor din alte state membre. Astfel, baza fiscală pentru toate activităţile unui grup de companii în cadrul sistemului ar fi cea a unui sistem fiscal unic–cel al statului de origine al companiei mamă;

- participarea statelor membre în care grupul derulează activităţi proprii ar însemna împărţirea bazei de impozitare între acestea, în conformitate cu o formulă (posibil o bază ajustată a TVA). Fiecare stat membru ar aplica propriul nivel al impozitului pe companii la cota din profiturile impozabile ale grupului, în funcţie de activităţile derulate de către acesta din urmă în acel stat;

- de exemplu, o companie olandeză ar putea utiliza sistemul olandez de impozitare pentru calcularea profiturilor tuturor sucursalelor şi filialelor sale înfiinţate în statele membre participante, ca şi cum activităţile grupului ar fi derulate în Olanda. Profiturile grupului calculate în baza regulilor olandeze ar fi împărţite între statele membre participante la sistem, în care compania, sediile sale permanente şi filialele sale îşi derulează operaţiunile. Acestea ar plăti impozitul în funcţie de nivelul de impozitare al companiilor în fiecare stat membru în privinţa profiturilor alocate operaţiunilor întreprinderilor în acel stat;

- sistemele fiscale naţionale nu vor trebui să fie identice. Sistemul statului de origine ar reprezenta un stimulent pentru convergerea principalelor caracteristici ale sistemelor fiscale, însă diferenţele în detaliu pot fi tolerate şi pot persista;

- nu este necesar un acord unanim pentru adoptarea de măsuri comunitare; acest sistem propus poate fi pus în aplicare printr-o convenţie sau printr-un instrument asemănător convenit între statele care sunt pregătite să recunoască regulile de calcul ale impozitului aparţinând celorlalte state participante;

- sistemul trebuie să nu favorizeze vreun stat membru anume ori un grup de state. Statele membre trebuie să împartă profiturile generate de către întreprinderi, fiecare dintre aceste state trebuie să primească venitul fiscal corespunzător cotei sale; 

- administraţiile fiscale vor beneficia de pe urma cooperării mai apropiate, asistenţa reciprocă şi schimbul de informaţii care ar urma aplicări sistemelor fiscale naţionale întreprinderilor cu sediul principal în statul acestora, însă care operează în alt stat membru;

- nu este necesară rezolvarea problemei relaţiilor între sistemele naţionale de impozitare corporativă şi noul sistem de impozitare corporativă de la nivel european. Sistemul impozitării statului de origine ar fi complementar procesului actual de convergenţă pentru reducerea sau eliminarea diferenţelor între sistemele fiscale naţionale;

- tratatele fiscale bilaterale în vigoare ar putea să continue reglementarea relaţiilor cu statele terţe;

- fiecare stat poate păstra nivelurile proprii ale impozitului pe companii, precum şi sistemul de impozitare a dividendelor;

- statele membre au convenit recent asupra instituirii Statutului Companiei Europene. Totuşi, Statutul nu conţine nici o prevedere asupra regimului fiscal aplicabil companiilor europene. Asemenea companii vor fi tratate în baza legislaţiilor fiscale interne din statele în care îşi au sediul sau în care acţionează. În acest context, Statutul Companiei Europene va avea, probabil, un efect limitat. Impozitarea statului de origine ar asigura o soluţie funcţională pentru impozitarea companiilor înfiinţate în baza Statutului, precum şi în cazul celor înfiinţate în temeiul legislaţiilor naţionale.

 

Au fost formulate o serie de argumente pro şi contra sistemului de impozitare în statul de origine:

- respectivul sistem ar trebui să soluţioneze cele mai importante obstacole fiscale în privinţa regimurilor de impozitare corporativă, odată ce veniturile/pierderile impozabile ale companiei mamă şi ale tuturor filialelor şi sediilor permanente ale unui grup de companii ar fi consolidate în baza regulilor statului de origine, iar profiturile impozabile ale unui grup în întregul său ar fi calculate în baza unui singur set de reguli;

- deşi sistemul impozitării statului de origine nu este un sistem european uniform, acest sistem ar permite unei întreprinderi să aplice un singur sistem fiscal (în cadrul celor ale statelor membre participante). Acest lucru ar avea o importanţă specială pentru IMM–uri care urmăresc extinderea activităţilor proprii în afara statului membru de origine, odată ce acestea ar putea să utilizeze acelaşi sistem fiscal pe care îl aplică în activităţile lor curente;

- sistemul statului de origine poate opera pe o bază voluntară pentru companiile cu activităţi transfrontaliere în cadrul Uniunii. Întreprinderile ar deţine libertatea de calcul a profiturilor lor şi a plăţii impozitului conform regulilor fiecărui stat. Totuşi, alegând acest sistem, acestea ar putea preveni o bază stat–cu–stat (contry–by–country) în situaţii limitate;

- sistemul statului de origine nu discriminează statele mici, în măsura în care o fac sistemele fragmentate, şi totodată nu descurajează activitatea transfrontalieră;

- companiile înfiinţate în baza Statutului Companiei Europene ori în temeiul legislaţiei naţionale privind societăţile comerciale dintr-un stat membru vor putea să adopte sistemul de impozitare al statului de origine, în funcţie de sediul lor principal;

- doar statele membre care doresc să participe şi cele care sunt pregătite să recunoască regulile de calcul ale profitului din alte state membre se vor alătura sistemului;

- concurenţa fiscală va fi relativ redusă. Astfel, nici un stat membru care a aplicat regulile privind “concurenţa neloială” nu va fi acceptat în sistem de către celelalte state membre, cu excepţia situaţiei în care acesta a convenit să modifice sau să abandoneze astfel de reguli. În această privinţă, sistemul statului de origine îndeplineşte obiectivele Codului de conduită;

- sistemul de impozitare al statului de origine respectă principiul subsidiarităţii. Fiecare stat membru poate continua să aplice propriul nivel al impozitului corporativ şi poate decide sarcina fiscală asupra propriului sistem corporativ şi modul în care nivelul impozitului respectiv ar interacţiona cu restul sistemului naţional al impozitului pe venit;

- sistemul statului de origine ar putea adopta sistemele fiscale aflate în vigoare. Deşi sistemul statului de origine este probabil să necesite anumite schimbări în privinţa regimurilor fiscale interne şi ar implica aplicarea unei formule de împărţire a profiturilor între statele membre participante, contribuabilii ar fi familiarizaţi cu regimul statului de origine. Jurisprudenţa actuală şi interpretările juridice ar continua să se aplice, fiind evitate problemele asociate cu adoptarea unui sistem în întregime nou;

- ar fi posibilă aplicare tratatelor fiscale bilaterale în vigoare în legătură cu statele terţe, fără a mai fi necesară amendarea imediată ori negocierea de noi tratate. Un anumit venit provenit dintr-un stat terţ (dividende şi venituri din partea sediilor permanente), totuşi, ar putea fi exclus iniţial din sistemul statului de origine şi ar putea fi impozitat în baza regulilor naţionale şi ale tratatelor fiecărui stat membru participant;

- ar fi necesară elaborarea unei formule practice de împărţire a venitului impozabil consolidat al unui grup, în privinţa companiilor şi a sediilor sale permanente ale întreprinderii. În funcţie de formula adoptată (posibil formula TVA), poate apărea o anumită realocare a veniturilor impozitului corporativ între statele membre, astfel cum apare din acordurile în vigoare;

- veniturile agregate din impozitul corporativ ale statelor membre pot diferi într-o anumită măsură de cele colectate în prezent, în măsura în care veniturile actuale apar dintr-o coordonare inadecvată a sistemelor fiscale naţionale, conducând la dubla impunere şi la eşecul compensării la nivel internaţional a pierderilor în raport cu profiturile;

- sistemul statului de origine ar conduce în cazul mai multor companii care derulează activităţi asemănătoare în acelaşi stat membru, la supunerea lor unor reguli diferite de calculare a venitului, în funcţie de statul de origine al companiei mamă. Totuşi, baza sistemului statului de origine o reprezintă recunoaşterea reciprocă de către fiecare stat membru a regulilor de calculare a profitului adoptate de către celelalte state membre. Acest lucru ar trebui să limiteze diferenţele în cazul venitului impozabil şi orice distorsiune potenţială în concurenţă;

- sistemul statului de origine ar solicita o mai mare coordonare între autorităţile fiscale, mai mult decât o cer sistemele în vigoare. Companiile vor fi responsabile pentru calculul iniţial şi pentru plata impozitului în baza sistemului de auto–evaluare. Autorităţile fiscale ale statului de origine vor deţine principala responsabilitate pentru auditare, trebuind să fie aplicat doar propriul sistem fiscal în procesul de audit. Aceste companii ar putea avea nevoie de asistenţă din partea autorităţilor fiscale din acele state membre în care sunt situate sucursalele. Volumul global de activitate al autorităţilor fiscale nu va spori probabil, însă ar fi necesară o mai bună organizare, dar şi o cooperare internaţională sporită. Auditarea comună ar deveni o trăsătură comună a sistemului;

- sistemul statului de origine ar elimina problemele preţului de transfer între membrii grupului din diferite state membre, deviaţiile preţului urmând să fie neutralizate în mod automat de către calculul şi consolidarea profiturilor. Ar exista doar formula de alocare care ar fi afectată prin acordurile privind preţul transferului, iar manipulările ar afecta alocarea profiturilor statelor membre. O formulă după modelul TVA ar fi influenţată într-o anumită măsură de preţul de transfer, însă, ca regulă, baza TVA este de 4–10 ori mai mare decât o bază a profiturilor. Manipularea acordurilor financiare ale grupului nu ar avea efecte asupra formulei, dacă acesta ar trebui să excludă veniturile şi cheltuielile financiare. Acest lucru însemnă că orice manipulări ale preţului de transfer ar trebui să fie considerabil mai mari înainte de a avea vreun impact. Însă, acest lucru ar însemna, de asemenea, că astfel de manipulări ar fi relativ uşor de identificat. Problemele preţului de transfer ar fi, prin urmare, considerabil reduse;

- regulilor li se va cere să stabilească care stat membru ar fi statul de origine al companiei şi de restricţionare a manipulării sistemului prin schimbarea statului de origine al companiei. Acest lucru ar include consecinţele fiscale ale fuziunii şi achiziţiei în situaţia în care un grup dintr-un stat membru dobândeşte o altă companie într-un stat diferit;

- pentru întreprinderile existente, va fi nevoie de reguli care să acopere tranziţia de la sistemul în vigoare la sistemul statului de origine, astfel încât companiile şi grupurile existente să nu fie împiedicate a intra în sistemul fiscal respectiv pe motivul costurilor fiscale. În situaţia în care companiile aleg să adopte sistemul statului de origine, impozitul afectat companiilor încetând să mai fie supus regulilor sistemului lor fiscal intern, s-ar produce un efect similar emigrării fiscale. Este probabil ca acestea să fie regulile interne, care se ocupă de această posibilitate, deşi ele pot fi susţinute de către regulile care permit amânarea oricărei sarcini fiscale asupra emigrării. Reguli asemănătoare pot fi necesare să acopere situaţiile fuziunii;

- sistemul statului de origine ar facilita reorganizările companiilor la nivelul Uniunii, odată ce astfel de tranzacţii ar fi reglementate de către regulile unui singur stat membru, statul de origine. Fuziunea derulată conform statului de origine şi alte facilităţi asemănătoare ar urma să se aplice reducerii sarcinilor fiscale care, altfel, s-ar aplica în astfel de tranzacţii.

Tehnica statului de origine care se aplică bazelor şi nivelurilor de impunere din diferite state membre nu are drept scop obţinerea unei neutralităţi fiscale mai mari în sensul neutralităţii exportului ori importului. În locul acestui obiectiv, scopul este atingerea unei neutralităţi fiscale mai mari pentru întreprinderile cu activităţi transfrontaliere în cadrul Uniunii şi de eliminare a costurilor fiscale suplimentare cauzate de către obstacolele impozitului corporativ în privinţa activităţilor transfrontaliere, conducând la sisteme de impunere fragmentată a companiilor în Europa.

 

V. IMPOZITAREA ECONOMIILOR

 

1. Impunerea economiilor. 

 

În cazul impozitării economiilor, trebuie distins între mobilitatea locaţiei fiscale, şi respectiv, locaţia economică. Dacă aceste două tipuri de locaţii coincid (adică cele două se află în acelaşi stat), concurenţa fiscală nu este probabil o problemă reală. Totuşi, în privinţa impozitării economiilor, locaţia nu este adesea legată de o activitate economică.

Pe 18 iulie 2001, Comisia Europeană a înaintat Consiliului o propunere de Directivă pentru asigurarea impozitării eficiente a venitului din economii în forma plăţilor dobânzii în cadrul Comunităţii. 

Propunerea se întemeiază pe comunicarea Comisiei din 5 noiembrie 1997 “A package to takle harmful tax competition in the European Union”, pe dezbaterea susţinută de către consiliul Ecofin la 1 decembrie 1997, precum şi pe rezoluţia privind Codul de conduită privind impunerea afacerilor. Comisia a adoptat pe 4 martie 1998 o propunere de directivă privind sistemele comune de impozitare aplicabile plăţilor dobânzilor şi redevenţelor realizate între companiile asociate din diferite state membre, iar pe 20 mai 1998 o propunere pentru o directivă de asigurare a unui nivel minimal al eficacităţii impunerii venitului din economii, în forma plăţilor dobânzilor în cadrul Comunităţii.

În conformitate cu concluziile Ecofin din 1 decembrie 1997, Comisia şi-a întemeiat propunerea sa de directivă pe o soluţie de compromis cunoscută sub numele de “modelul coexistenţei”, prin care fiecare stat membru ar putea să aleagă între aplicarea unui impozit prin reţinere asupra plăţilor de dobânzi făcute către persoane fizice care sunt rezidente în alte state membre sau furnizarea informaţiilor către statul membru în care este rezidentă respectiva persoană fizică

Directiva ar urma să se aplice doar plăţilor transfrontaliere de dobânzi, şi nu afectează regimurile interne ale statelor membre în privinţa impunerii venitului provenit din economisiri. De asemenea, această directivă se va aplica plăţilor dobânzilor din cadrul Uniunii, indiferent de locul de stabilire al emitentului instrumentului care generează dobânda. 

Plăţile dobânzilor făcute în beneficiul companiilor sau altor persoane juridice sunt excluse din sfera acestei directive, ea vizând doar persoanele fizice denumite “beneficiari”.

Conform art. 2 al propunerii, în interesul simplificării agenţilor de plăţi, primitorul unei plăţi a dobânzii va fi considerat, în general, beneficiarul acelei plăţi, cu excepţia situaţiei în care el demonstrează că nu a primit-o în cont propriu. Primitorul nu este considerat beneficiar dacă acesta acţionează în calitate de agent de plăţi pentru o altă persoană fizică; în această situaţie, acestuia i se cere derularea sarcinilor pe care directiva le impune agenţilor de plăţi. De asemenea, primitorul nu este considerat drept beneficiar dacă acţionează în contul unei persoane juridice, o entitate care este impozitată în privinţa profiturilor în baza măsurilor generale de impunere a afacerilor, un UCITS–în baza directivelor 85/611, 2001/107 şi 2001/108, ori o entitate menţionată în art. 4(2).

În aceste situaţii, primitorul nu este nici beneficiar, şi nici nu acţionează ca agent de plăţi conform acestei directive, odată ce el nu plăteşte dobânzile unei persoane fizice, fiind de fapt un intermediar.

Directiva dispune în art. 3 standardele minime pentru stabilirea identităţii şi reşedinţei beneficiarului, deşi statele membre pot impune obligaţii suplimentare asupra agenţilor de plăţi aflaţi pe propriul teritoriu. În art. 3(2) se face o distincţie în privinţa relaţiilor contractuale, în funcţie de momentul intrării în vigoare a directivei (în vederea stabilirii identităţii beneficiarului):

(a) pentru relaţiile contractuale în vigoare înainte de aplicarea acestei directive, agentul de plăţi va stabili identitatea beneficiarului, constând în nume şi adresă, prin utilizarea informaţiilor aflate la dispoziţia sa, în special conform reglementărilor în vigoare în statul de reşedinţă şi cu Directiva Consiliului 91/308/EEC;

(b) pentru relaţiile contractuale în vigoare ulterior aplicării acestei directive, agentul de plăţi va stabili identitatea beneficiarului, constând în nume, adresă şi codul fiscal ori alt cod de identificare, data şi locul de naştere al beneficiarului.

Pentru stabilirea reşedinţei beneficiarului, art. 3(3)(a) instituie o reglementare similară celei pentru stabilirea identităţii, în cazul relaţiilor contractuale în vigoare anterior punerii în aplicare a acestei directive. În cazul relaţiilor contractuale în vigoare după implementarea acestei directive, art. 3(3)(b) dispune:

(i) pentru persoanele fizice deţinătoare de paşaport sau de alt document oficial similar, emis de către un stat membru care declară reşedinţa într-un stat terţ, va fi stabilită prin intermediul unui certificat de reşedinţă emis de către o autoritate competentă statului terţ în care persoana fizică pretinde că e rezident;

(ii) în toate celelalte situaţii, reşedinţa va fi considerată statul în care este situată adresa permanentă a beneficiarului.

Art. 6 cuprinde definiţia “plăţii dobânzilor” în sensul acestei directive. Subparagraful (a) defineşte domeniul pretenţiilor (debt–claims), definiţie care o urmează pe cea din art. 11(3) din Convenţia model a OCDE de impozitare a venitului şi a capitalului. Ea exclude depozitele în numerar şi acţiunile, dar şi toate tipurile de obligaţiuni corporative (adică ale societăţilor comerciale), cât şi cele guvernamentale, precum şi obligaţiunile (debentures) şi instrumentele negociabile similare.

Subparagraful (b) dispune că sporul dobânzii ori dobânda capitalizată realizată la vânzarea, restituirea sau răscumpărarea pretenţiilor menţionate la (a) sunt, de asemenea, incluse în definiţia “plăţii dobânzilor”. Aceasta include dobânda sporită ori capitalizată, care este realizată cu ocazia vânzării, restituirii ori răscumpărării obligaţiunilor de tip “zero” (zero–coupon bonds), obligaţiilor cu discount (discounted bonds) şi pretenţiilor asemănătoare.

Subparagraful (c) extinde definiţia “plăţii de dobânzi” şi la venitul distribuit de către UCITS, conform semnificaţiei Directivei 85/611, entităţile care au optat pentru tratamentul art. 4(3) şi întreprinderile de investiţii colective cu sediul în afara Uniunii; iar subparagraful (d) extinde definiţia şi la venitul realizat din vânzarea, restituirea sau răscumpărarea acţiunilor şi unităţilor unui UCITS, precum şi întreprinderilor de investiţii colective stabilite în afara Uniunii, dacă aceste întreprinderi sau entităţi au investit mai mult de 40% din activele lor în pretenţii.

În virtutea principiului subsidiarităţii, art. 8 din directivă menţionează informaţiile minimale pe care agentul de plăţi trebuie să le raporteze statului membru în care sediul, acest din urmă stat putând impune, însă, furnizarea de informaţii suplimentare. Par. (2) al acestui articol indică informaţiile minimale care trebuie raportate cu privire la diferitele categorii de plăţi ale dobânzii identificate în art. 6.

Art. 9(1) dispune că statele membre trebuie să comunice informaţiile raportate de către agenţii de plăţi stabiliţi pe teritoriul acestora altui stat membru, în care este rezident beneficiarul.

Par. (3) al art. 9 stipulează faptul că art. 8 din Directiva 77/799/EEC privind asistenţa reciprocă a autorităţilor administrative ale statelor membre în domeniul impozitării directe sau indirecte nu se aplică informaţiilor care trebuie comunicate conform acestei directive. Aplicarea acestui articol impune limite schimbului de informaţii care poate submina atingerea obiectivului acestei directive. Acesta priveşte în special posibilitatea permisă prin art. 8(3) al Directivei 77/799/EEC de furnizare a informaţiilor doar pe o bază reciprocă. 

 

Grupul de lucru la nivel înalt constituit la Consiliul Ecofin de la Verona din 13 aprilie 1996 a indicat faptul că măsura în care ameninţarea perceptibilă a concurenţei neloiale ori dăunătoare pentru venituri din partea afacerilor mobiliare la nivel internaţional variază în funcţie de stat. Mai mult, nu există un standard ori o înţelegere obiectivă a ceea ce reprezintă o măsură neloială. Anumiţi reprezentanţi au accentuat faptul că efectele eroziunii fiscale pot periclita în cele din urmă atingerea obiectivelor comunitare şi, în consecinţă, au cerut o abordare comună în cadrul Uniunii. 

Un număr de reprezentanţi au accentuat necesitatea de aplicare a regulilor concurenţiale comunitare, în special în privinţa ajutorului de stat, consistent şi transparent. Alţii, în timp ce au susţinut apelul la transparenţă, au accentuat că măsurile fiscale au reprezentat doar o modalitate prin care guvernele naţionale pot ajuta afacerile, iar tratamentul facilităţilor fiscale ar trebui să fie consistent cu politica concurenţială înţeleasă în sens mai larg, inclusiv recunoaşterea obiectivelor politicii regionale. 

În general, grupul respectiv a acordat un sprijin redus unor niveluri minimale ale impozitului pe companii în această etapă, chiar în cadrul obiectivului general al asigurării unui grad minimal al impozitării efective în cadrul Uniunii.

Mulţi reprezentanţi s-au declarat în favoarea iniţiativelor care urmăresc restrângerea ori eliminarea concurenţei neloiale în acest domeniu, în legătură cu activitatea întreprinsă în prezent de către OCDE. Reprezentanţii au sugerat, de asemenea, un număr de iniţiative în vederea clarificării interpretării legislaţiei în vigoare, la definirea conduite acceptabile şi, respectiv, inacceptabile în cadrul Comunităţii, şi la schimbarea de informaţii mai apropiat în legătură cu politicile şi măsurile de impozitare ale celorlalte state membre.

 

 

2. Impozitele pe capital

 

Impozitele corporative din UE (dar şi la nivel global) sunt împărţite în funcţie de măsura în care acestea reduc dublul impozit (impozitul pe companii şi, respectiv, impozitul pe venitul personal) şi profiturile distribuite, adică cele care asigură scutiri în privinţa dividendelor. În general, în cazul aşa–numitului sistem “clasic” al impozitului corporativ nu sunt asigurate scutiri, prin opoziţie cu sistemele de imputare care asigură scutiri, totale sau parţiale, permiţând acţionarilor un credit fiscal faţă de impozitul pe venitul lor personal pentru impozitele pe companii care pot fi imputate asupra dividendelor primite de către aceştia.

 

Mulţi reprezentanţi au accentuat problema impozitării venitului din capital, atât la nivelul Uniunii, cât şi la nivel global. Venitul din capital, şi în special venitul exprimat în dobânzi provenit din economii formează cea mai mobilă bază de impunere, iar diferenţele existente în privinţa impozitării pot genera distorsiuni serioase asupra alocării şi fluxurilor de capital. Ca răspuns la această problemă, mai mulţi reprezentanţi au solicitat ca un nivel minimal de impozitare a venitului în dobânzi provenit din economii să fie asigurat la nivelul UE pentru a preveni distorsiunile economice şi pierderile de venit. O parte a membrilor grupului s-au declarat în favoarea unui impozit minim prin reţinere, în timp ce alţii au vizat schimbul de informaţii între administraţiile fiscale în privinţa venitului din dobânzi al nerezidenţilor.

